When 62-year-old Lalu Prasad Yadav called 42-year-old Shahabuddin Saheb and Ji know why Bhojpuri: जब 43 साल के शहाबुद्दीन के ‘साहेब’ अउरी ‘जी’ कहले रहन 62 साल के लालू जी – News18 हिंदी\nBhojpuri: जब 43 साल के शहाबुद्दीन के ‘साहेब’ अउरी ‘जी’ कहले रहन 62 साल के लालू जी\nआज कोरोना के कारण सीवान के पूर्व सांसद और राजद नेता शहाबुद्दीन के मौत हो गइल. लेकिन एगो जमाना रहे, जब शहाबुद्दीन के दबंगई के चर्चा सिर्फ बिहार में ही ना, बल्कि पूरा देश में रहे. हालांकि, एतना सभ के बावजूद शहाबुद्दीन, लालू प्रसाद यादव के बहुत करीबी रहन. एक बार त लालू यादव, शहाबुद्दीन के साहेब और जी तक कहले रहन.\nLast Updated : May 01, 2021, 18:24 IST\nभैरोनाथ टीभी बंद कर के बैजनाथ से पूछले, लालू जी के राजनीत में शहाबुद्दीन के का अहमियत रहे ? बैजनाथ कहले, एह सवाल के जवाब खातिर तहरा के हम लालू जी के एक बेयान सुना रहल बानी. बात अगस्त 2010 के हs. दू महीना बाद बिहार बिधानसभा के चुनाव होखे के रहे. लालू जी सत्ता में वापसी खातिर हांथ-पांव मारत रहीं. अगस्त 2010 में लालू जी एक दिन सीवान जेल पहुंच गइले. राजद के पूर्व सांसद अउर बाहुबली नेता शहाबुद्दीन जेल में बंद रहन. दूनो अदिमी में करीब एक घंटा मोलकात भइल. जेल से बाहरी अइला पs पतरकार लोग के सवाल पs लालू जी कहले, “हमारे पुराने एमपी साहेब शहाबुद्दीन जी जेल में बंद हैं.\nबहुत दिन से जेल में बंद हैं. मैं उनसे मिलने आया था. हमारी मोलकात बहुत दिनों के बाद हुई. ये बेलकुल गैरराजनीतिक मुलाकात थी.” बैजनाथ बोलत-बोलत रुक गइले. भैरोनाथ देने देख के पूछले, कुछ समझलs ? लालू जी तीन लाइन के बेयान में सजायाफ्ता शहाबुद्दीन के ‘साहेब’ अउरी ‘जी’ दूनो कहले. ओह घरी लालू जी के उमिर 62 साल अउर शहाबुद्दीन के उमिर 43 साल रहे. उमिर अउर अनुभव में शबाहुद्दीन बहुत कम रहन. एकरा बादो लालू जी उनका के साहेब और जी कहले. लालू जी बड़का-बड़का नेता के साहेब अउर जी ना कहले. लेकिन सवाल ‘माई’ समीकरण के रहे.\nशहाबुद्दीन के पक्ष में हरमेसा खाड़ा रहले लालू जी\nभौरोनाथ के मन में अभी बहुत सवाल रहे. बिकरम-बेताल अइसन फेन सवाल दगले. शहाबुद्दीन पs अपराध के कई गो मोकदमा चलत रहे. उमिर कैद के सजाय भी भइल. एकरा बादो लालू जी काहे शहाबुद्दीन के पक्ष लेत रहन ? बैजनाथ कहले एह सवाल के जवाब खातिर, तहरा के एगो आंखों देखा हाल सुनावत बानी. जून 2017 में राष्ट्रपति चुनाव के गहमागहमी रहे. लालू जी एक दिन दिल्ली पहुंचनी. दिल्ली हवाईअड्डा पs उतरले तs पतरकार लोग उनका के घेर के सवाल पूछे लगले. सवाल, आपकी सांठगांठ किसके साथ है, शहाबुद्दीन के साथ है ? लालू जी, भजापा को हटाना है. सवाल, शहाबुद्दीन के साथ क्या रिलेशन है आपका ? लालू जी, है, हमारा अच्छा रिलेशन है. सवाल, गैंगस्टर के साथ रिलेशन रखिएगा ? लालू जी, गैंगस्टर है ? लालू जी चिचिया के डंटले, भागsss. हवाईअड्ड पs सवाल पूछे के अब दोसर दिरिस.\nसवाल- जबाब अउर तकरार\nलालू जी से सवाल, एक बात बता दीजिए सर, आपके और शहाबुद्दीन के क्या रिश्ते हैं ? लालू जी, शहाबुद्दीन हमारे पार्टी में थे, अब जेल में हैं. सवाल, क्या जेल में उनसे बात होती है ? लालू जी, जेल में कैसे बात होगी ? सवाल, लेकिन हम लोगों के पास टेप है ? लालू जी, टेप चलाते रहो, हरि का भजन गाते रहो. सवाल, आपने एयरपोर्ट पर पतरकरों को गालियां दीं ? लालू जी, बहुत बदतमीज है तुम्हारा रिपोर्टर. सवाल, लेकिन आपने भी तो बदतमीजी से बात की ? लालू जी खिसिया गइले, बदतमीजी ! फिर वही बात, दे देंगे दू मुक्का कि नाच के गिर जाओगे. बैजनाथ कहले, एतना बात सुनावे ईहे मतलब बा कि जवना से तूं समझ सकs कि लालू जी शहाबुद्दीन के खिलाफ एक हरफ ना सुनल चाहत रहन. एह सवाल पs लालू जी केहू से भिड़े खातिर तइयर हो जात रहन. शहबुददीन पs चाहे जेतना कानूनी शिकंज कसल, लेकिन लालू जी हरमेसा उनका साथे खाड़ा रहले.\nजब शहाबुद्दीन के मदद से बनल रहे राबड़ी सरकार\nभौरोनाथ पूछले, का शहबुद्दीन से कबो लालू जी के फैदा भउल रहे कि ऊ एतना मानत रहन ? बैजनाथ कहले, 2000 में नीतीश जी के इसतीफा देला के बाद अगर राबड़ी देवी के सरकार बनल रहे तs एकरा में शहाबुद्दीन के बहुत बड़ हाथ रहे. 2000 के विधानसभा चुनाव में कवनो दल के बहुमत ना मिलल रहे. राजद के 324 में से 124 सीट मिलल रहे. एनडीए के सभ दल मिल के 122 तक ही पहुंच सकले. कंगरेस के 23 सीट मिलल रहे. लेकिन राज्यपाल नीतीश कुमार के अगुवाई में एनडीए के सरकार बना देले. (नीतीश जी ओह घरी केन्द्र में मंत्री रहन.) नीतीश जी के बहुमत साबित करे के रहे. एही बीच अफवाह उड़ल कि कांगरेस के आठ बिधायक टूट के नीतीश जी के खेमा में जाये वला बड़े.\nकांगरेस के टूट से बचावे खतिर विधायक लोग के बिहार सरकार के होटल (होटल पाटलिपुत्र) में ठहरा दिहल गइल. ठहरा का दिहल गइल, एक तरह से नजरबंद कर दिहल गइल. कंगरेस के बिधयक लोग के रूम में बंद कर के अगोरिया के भार बाहुबली शहाबुद्दीन के मिलल रहे. कहल जाला कि शहाबुद्दीव अपना पाकिट पिसतउल रखा के रोज होटल में निगरानी करत रहन. एह उपाय के चलते कंगरेस के बिधायक, नीतीश के समरथन ना दे पवले. नीतीश जी से बहुमत के जोगड़ ना भइल. साते दिन बाद उनका मुखमंतरी पद से इस्तीफा देवे पड़ल. एकरा बाद लालूजी, कांग्रेस के मेल से राबड़ी देवी के सरकार बनवा देले. लालू जी के राजनीतिक हनक बनावे में शहाबुद्दीन के बहुत बड़ जोगदान रहे. एकरा बाद भैरोनाथ के सवाल पूछे के सिलसिला बंद हो गइल. (लेखक अशोक कुमार शर्मा जी वरिष्ठ स्तंभकार हैं. यह उनके निजी विचार हैं.)\nFIRST PUBLISHED : May 01, 2021, 18:18 IST


जब तैमूर के एनुअल फंक्शन में हॉट ड्रेस पहन पहुंची करीना कपूर खान, फैंस के उड़े होश! - Latest News and Breaking News, Find top headlines, India & world News | khabarharbaar\nHome / entertainment / जब तैमूर के एनुअल फंक्शन में हॉट ड्रेस पहन पहुंची करीना कपूर खान, फैंस के उड़े होश!\nजब तैमूर के एनुअल फंक्शन में हॉट ड्रेस पहन पहुंची करीना कपूर खान, फैंस के उड़े होश! Reviewed by Naveen on July 07, 2021 Rating: 5


यादव जी के शूटिंग पूरा हो गइल – Anjoria\nयादव जी के शूटिंग पूरा हो गइल\nकोसी गंगा फिल्म्स के बैनर तले बनत फिलिम “यादव जी” के शूटिंग खतम हो गइल बा आ अब पोस्ट प्रोडक्शन के काम तेजी से होखत बा. फिलिम स्वस्थ मनोरंजन देबे का साथे संदेशो देत बिया.\nएकर निर्माता प्रशांत राज अउर नरेन्द्र गुलशन आ निर्देशक संजय एस श्रीवास्तव हउवें. सह निर्माता दिलीप आनंद अउर बंटी देवगन. कथाकार राकेश कुमार रंजन, पटकथा आ संवाद लेखक शंकर सैदपुरी, गीतकार पंकज प्रियदर्शी, संगीतकार गणेश पाण्डेय, नृत्य निर्देशक संतोष सर्वदर्शी, आ सिनेमैटोग्राफर प्रशांत हउवें.\nमुख्य भूमिकन में धर्मेश मिश्रा, बालेश्वर सिंह, अर्पिता माली, फलक, सी पी भट्ट, दिलीप आनंद, बंटी देवगन, अमृता पाण्डेय, चेतन परदेशी, नरेन्द्र सिंह, राजेश रंजन, अउर बबन यादव बाड़े.\nbast.singer. pawan singh


महेसरा सेतु बनवावे खातिर योगी के धरना – टटका खबर\nमहेसरा सेतु बनवावे खातिर योगी के धरना\nगोरखपुर 25 अक्टूबर (वार्ता) गोरक्षपीठ के उत्तराधिकारी आ भाजपा सांसद योगी आदित्यनाथ कहलन कि पूरा धन रहला का बावजूद महेसरा सेतु बनवावे में होखत लापरवाही माफिया प्रवृत्ति के ठेकेदारन आ भठियारा नौकरशाही के गठजोड के जीयत जागत नमूना बा.\nएह बारे में आयोजित धरना के संबोधित करत योगी आदित्यनाथ कहलन कि अगर 10 नवम्बर ले लोक निर्माण विभाग राजमार्ग महेसरा सेतु बनवावे के काम शुरू नइखे करत त अगिला धरना प्रदर्शन वर्तमान सेतु पर कइल जाई.\nयोगी के कहना रहल कि महेसरा सेतु धार्मिक. सामारिक.व्यापारिक आ पर्यटन का लिहाज से अन्तर्राष्ट्रीय महत्व के बा. भारत आ नेपाल का बीच के सडक राष्ट्रीय राजमार्ग 29 ई पर स्थित महेसरा पुल के बनावे ला केन्द्र सरकार से नौ करोड 25 लाख रुपये मंजूर करववले रहले बाकिर आजु ले एह जगहा पर कवनो काम होत नइखे लउकत जबकि ठेकेदार के दू करोड के भुगतानो क दीहल गइल बा.\nयोगी आदित्यानाथ कहलन कि मौजूदा पुल पचास साल पहिले बनल रहे आ एकर उमिर खतम हो चुकल बा.\nTags: गोरखपुर, महेसरा पुल, योगी आदित्यनाथ


टटका खबर (सोमार, 14 सितंबर 2015) – टटका खबर\nसंयुक्त राष्ट्र सुरक्षा परिषद में स्थाई सदस्यता लेबे के कोशिश में लागल भारत के सोमार का दिने बड़हन सफलता मिलल जब संयुक्त राष्ट्र के करीब 200 सदस्य राष्ट्र सुरक्षा परिषद में सुधार के सवाल पर अगिला एक साल ले चरचा करे पर तईयार हो गइले. चीनो एह प्रस्ताव के समर्थन कइले बिया.\nश्रीलंका के प्रधानमंत्री रानिल विक्रमसिंघे तीन दिन के भारत यात्रा पर सोमार के साँझ नई दिल्‍ली पहुंचले जहां हवाई अड्डा पर वाणिज्य आ उद्योग मंत्री निर्मला सीतारमण उनुकर अवानी कइली. रानिल विक्रमसिंघे काल्हु प्रधानमंत्री नरेन्‍द्र मोदी से मिलिहें आ दुनू देश का बीच प्रतिनिधिमंडल स्तर के बातचीत करीहें. उमेद बा कि दुनू देश साझा सहमति पत्र पर दस्तखत करीहें.\nसमाजवादी पार्टी, राष्ट्रवादी कांग्रेस पार्टी आ पीए संगमा के गोल नेशनल पीपल्स पार्टी बिहार विधानसभा चुनाव में मिल के लड़ीहें सँ. एह बात के एलान सोमार का दिने समाजवादी पार्टी के बिहार प्रभारी किरनमई नंदा आ राकांपा के महासचिव तारिक अनवर पटना में संवाददाता सम्मेलन में कहलन कि तिसरका मोर्चा सगरी 243 सीट से चुनाव लड़ी.\nराजग के टिकट बँटवारा आखिरकार सोमार का दिने हो गइल. एकरा बाद अब भाजपा 160 सीट से, लोक जन शक्ति पार्टी 40 सीट से, राष्‍ट्रीय लोक समता पार्टी 23 सीट से, आ हिअमो 20 सीट से चुनाव लड़ी. बाकिर सुने में आवता कि सार्वजनिक रूप से मुसुकात रामविलास पासवान आ उपेन्द्र कुशवाहा कम सीट मिलला से नाराज बाड़ें बाकिर खुल के नइखन बोलत.\nओने महागठबन्हनो में अब लठबन्हन शुरु होखे के समाचार बा. हर पार्टी अपना पसन्द के सीट से लड़ल चाहऽतिया. जदयू के सिटिंगो सीट पर राजद आ कांग्रेस के लोग अपना उमीदवार के लड़ावल चाहऽता.\nमहागठबन्हन में शामिल कांग्रेस, जदयू आ राजद के आरोप बा कि भाजपा आपन मतलब साधे खातिर बिहार में सरकारी मशीनरी के गलत इस्तेमाल करत बिया भाजपा. एह लोग के बड़का शिकायत बा भीड़ का सीदजन में हर साल लेखा एहू साल बिहार खातिर विशेष रेलगाड़ियन के चलावे के एलान कइल.\nअपना इलाका के भषन के हक मारे वाली हिन्‍दी के आजु हिन्दी दिवस देश भर में सरकारी आयोजन क के मनावल गइल. दिल्ली में बोलावल एगो समारोह में राष्ट्रपति प्रणव मुखर्जी कहलन कि दुनिया हिन्दी के एगो महत्ववाली भाषा मान लिहले बिया.\nसार्वजनिक क्षेत्र के विमानन कंपनी एयर इंडिया में फेरू श्रमिक अशांति के माहौल बने लागल बा. कंपनी के पायलटन के एगो यूनियन एह बात पर नाराज बा कि ओकरा के मजदूर वर्ग से काहे बाहर कर दीहल गइल बा.\nराजनीति में ढेरहन गोल बनला के एगो नतीजा होले कि अनेके गोल तरह तरह के नाम ध लेलें. अइसने एगो गोल हवे भारतीय आम आवाम पार्टी. नाम धरइला का बाद एकरा बुझाइल कि एह नाम के संक्षिप्त रूप बाप हो जाई आ एकरा के राखे के तय कर लिहलसि. अब एह गोल के बोलतुअन के कहना बा कि ऊ लोग सचहू सभकर बाप बन के देखाई\nप्रधानमंत्री नरेन्द्र मोदी बिहार में अगिला डेढ़ महीना में बिहार में 12 गो रैली करे वाला बाड़न, माने कि हर चार दिन में एगो रैली. एह काम खातिर एसपीजी के एगो एडवांस टीम बिहार चहुंप गइल बिया आ चुनाव होखे ले बिहारे में बनल रही. एकरा जिम्मे ई देखे के बा कि मीटिंग के दौरान कवनो तरह के गड़बड़ी जिन होखे.\nचन्दौली जिला के चकिया कोतवाली इलाका के बनरसिया गांव में सोमार का दिने दू गो लड़िका नहात घरी नहर में डूब के मर गइलें.\nसारण जिला के डोरीगंज में आरा-छपरा का बीच बनत पुल के काम में लागल एगो क्रेन सोमार का दिने टूट के नाव पर गिर गइल जवना से एक आदमी के मौत हो गइल आ कई जने घवाहिल हो गइलें. मरे वालन के गिनिती बढ़े के पूरा अनेसा बा.\nदेश के थोक मूल्य सूचकांक पर बनावल जाए वाला महँगाई दर लगातार दसवां महीना गिरत चल गइल बा. अगस्तो में एकरा में गिरावट दर्ज भइल बा आ ई शून्य से 4.95 फीसदी नीचे रहल बा. ई कमी ईंधन आ दाल के दाम में कमी भइला का चलते कइल गइल बा. खुदरो महँगाई के दर में अगस्त का महीना में कमी आइल आ ई 3.66 फीसदी हो गइल बा.\nबाम्बे स्टाक एक्सचेंज के सेंसेक्स में सोमार का दिने 246 अंक के आ निफ्टी में 83 अंक के बढ़ोतरी भइल. डालर का मुकाबले रुपिया 21 पईसा मजबूत भइल बा. सोना के दाम पहिलहीं बरोबर रह गइल जबकि चांदी के दाम में हर किलो पर एक सौ रुपिया के कमी आइल बा.\nकड़की में आटा गील करत रिजर्व बैंक सोमार का दिने सहारा समूह के मिलल गैर-बैंकिंग वित्तीय कंपनी (एनबीएफसी) के पंजीकरण रद्द कर दिहलसि.3सितंबर से एह कंपनी के लाईसेंस रद्द मानल जाई.\nनेपाल के संविधान सभा नेपाल के हिन्‍दू राष्‍ट्र घोषित करे के प्रस्‍ताव के बहुमत से नामंजूर कर दिहलसि आ फेरू तय कर दिहलसि कि नेपाल सेकूलरे देश बनल रही.\nऑस्ट्रेलिया के प्रधानमंत्री टोनी एबॉट के आजु उनका पार्टी के आंतरिक चुनाव में हरा के उनकर विरोधी माल्कोम टर्नबुल आस्ट्रेलिया के प्रधानमंत्री बन गइलें.\nपिछला महीना थाईलैंड के ब्रह्मा मंदिर में भइल विस्फोट का मामिले में मलेशियाई पुलिस एगो पाकिस्तानी समेत तीन जने के हिरासत में ले लिहले बिया. एगो संदिग्ध तुर्की फरार हो गइल रहे. ऊ चीन के नागरिक हवे आ फरार होखे ला ऊ भारत हो के रास्ता चुनलसि.


(शनिचर, 1 अक्टूबर)\nसीबीआई एह बात का खिलाफ बिया कि ओकरा से भ्रष्टाचार निरोधी शाखा अलग कर के लोकपाल के दायरे में कर दिहल जाव बाकिर ऊ एह बाति खातिर जरूर तइयार बिया कि पूरा सीबीआई के लोकपाल के दायरा में राख दिहल जाव.\nराष्ट्रीय कार्यकारिणी के बईठका का बाद भाजपा कहले बिया कि प्रधानमंत्री समस्या से निपटे में भरोसा करे लायक नइखन रहि गइल आ संप्रग सरकार अपने विरोधाभासन से गिर जाई. एहसे भाजपा कार्यकर्ता मधयावढ़ि चुनाव खातिर तइयार रहसु.\nआरबीआई का लगे ले चहुँप गइल जाली नोट. अपना कार्यालय में 192 गो जाली भारतीय नोट मिलला का बाद रिजर्व बैंक पुलिस में शिकायत दर्ज करवले बा.\nकेन्द्र सरकार के कहना बा कि तेलंगाना राज्य के मुद्दा सलटावे खातिर ओकरा अउरी समय चाहीं. एह बीच दबाव बनावे खातिर प्रदेश के एगो अउरी मंत्री आपन इस्तीफा दे दिहले.\nबांग्लादेश के भूमि हस्तांतरण कइला पर चिंता जतावत भाजपा कहले बिया कि एह समझौता के दस्तावेज संसद में पेश कइल जाव.\nदेश के पहिलका दुमंजिला रेलगाड़ी के परिचालन काल्हु धनबाद आ हावड़ा के बीच शुरू हो गइल.\nमुंबई के एगो विशेष अदालत कहलसि कि हसन अली पर मकोका लगावे के संभावना खोजल जाव.\nमध्यप्रदेश के टीकमगढ़ में जवना मकान में विस्फोट भइल रहे ओहिजा सेना के बम राखल रहुवे. पुलिस ओह जगहा से सेना के दू गो अउरी बम बरामद कर के ओकनी के बेकाम बना दिहलसि.\nसर्वोच्च न्यायालय के कहना बा कि मतदाता सूची में नाम होखला से केहू के किरायदार होखे के अधिकार ना मिल सके. एहसे बस अतने पता चलेला कि कवनो खास समय में ऊ ओहिजा रहत रहे.\nसुधीन्द्र कुलकर्णी के कहना बा कि वोट खातिर नोट मामिला में उनुका के गवाह बनावल जाव आरोपी ना.\nजेल में बंद डीएमके सांसद कनिमोझी आ कलैगनार टीवी के प्रमुख शरद कुमार विशेष अदालत से कहलन कि उनुका के 2जी घोटाला में आपराधिक विश्वासघात अउर साजिश के आरोपी ना बनावल जा सके काहे कि ऊ लोग कवनो तरह से स्पेक्ट्रम के कवनो गलत आवंटन से नइखन जुड़ल.\nगुजरात के निलंबित पुलिस अधिकारी आ गिरफ्तार संजीव भट्ट के जान के खतरा बतावत बाड़ी उनुकर पत्नी श्वेता भट्ट.\nभारतीय नौसेना गोवा तट से 600 से 700 समुद्री मील दूर तीन गो धो (मस्तूप वाला जहाज) अउर कुछ छोटहन नौका पर नजर लगवले बा काहे कि अनेसा बा कि ई समुद्री डाकूअन के हो सकेला.\nसुब्रह्मण्यम स्वामी कहले बाड़न कि ओ सोनिया के दामाद राहुल वाड्रा का खिलाफ भठियरपन के सुबूत जुटावे में लागल बाड़न.\nअफगानिस्तान के राष्ट्रपति रहल बुरहानुद्दीन रब्बानी के हत्या के साजिश पाकिस्तान में रचल गइल रहे अइसनका दावा अफगान सुरक्षा एजेंसी कइले बिया.\nसिडनी में एगो छोट हवाई जहाज विमान झूला से टकरा के ओहमें अझुरा गइल. बाद में क्रेन मँगा के सभका के सही सलामत निकाल गइल.\nपेंटागन अमेरिकी सेना के पादरियन के समलैंगिक बिआह करे के अनुमति दे दिहले बा बशर्ते ओह राज्य के कानून एकर इजाजत देत होखे.\nईरान के दक्खिनी हिस्सा में हीलियम गैस कर बड़हन भंडार मिलल बा.\nपाकिस्तान में कक्षा 10 के परीक्षा में माथ पर रहल एगो छात्रा का साथे लाहौर में सामूहिक बलात्कार कइल गइल.\nइंडोनेशिया में विमान दुर्घटना में सगरी 18 यात्रियन के मौत हो गइल.\nअमेरिकी राष्ट्रपति बराक ओबामा के कहना बा कि यमन में आतंकवादी अनवर अल-अवलाकी के मरइला से आतंकवादी संगठन अलकायदा के कड़ेर झटका लागल बा.\nमारुति-सुजुकी के कामगारन के तैंतीस दिन पुरान हड़ताल काल्हु खतम हो गइल.\nनिराशो माहौल में वाहन उद्योग बढ़िया संख्या में वाहन बेच लिहलसि. सितम्बर में एह में बढ़ोतरी दर्ज भइल बा.\nजीपीटी हेल्थकेयर त्रिपुरा के राजधानी अगरतला में 250 बिस्तर वाला मल्टी सुपर स्पेशियलिटी अस्पताल चालू कइले बा.\nटाटा मोटर्स की बिक्री सितम्बर में 22 फीसदी अधिका रहल. ह्युंडई आपन बिक्री 12.4 फीसदी बेसी बतावत बिया. बाकिर मारूति सुजुकी के बिक्री में करीब इकइस फीसदी कमी आइल बा. जनरल मोटर्स के बिक्री में सत्रह फीसदी से बेसी के बढ़ोतरी भइल बा.\nपिछला हफ्ता देश के विदेशी पूंजी भंडार में 4.05 अरब डॉलर के गिरावट आइल बा.\nदेश के सबसे बड़ा बैंक भारतीय स्टेट बैंक के सर्वर में शनिचर के आइल खराबी का चलते बैंक के कम्प्यूटर प्रणाली खराब हो गइल. आजु अतवार के, दू अक्टूबर के छूट्टी का बावजूद, पूरा देश में स्टेट बैंक के शाखा खुलल रहीहें सँ.\nपाँच साल ले दुनिया के सबले ताकतवर महिला मानल जात इन्दिरा नूयी के एह साल दुसरका नंबर पर राखल गइल बा.\nएक तरफ निहिता विश्वास शोभराज भारतीय टीवी शो बिगबॉस में शामिल होखे वाली पहिलका नेपाली बनिहन त दोसरा तरफ जेल में बंद उनुकर पति चार्ल्स शोभराज अपना रिहाई खातिर यूरोपीय संसद से सम्पर्क साधे में लागल बाड़न.\nनिर्देशक नीरव घोष के फिल्म ‘साउंडट्रैक’ अब सात अक्टूबर के रिलीज होखी काहे कि एह दौरान फिल्म के नायिका सोहा अली खान के पिता मंसूर अली खान पटौदी के इंतकाल हो गइल बा.\nशनिचर के भइल चैम्पियंस लीग के मैच में कोलकाता नाइट राइडर्स डकवर्थ लुईस प्रणाली का सहारे दक्षिण अफ्रीका के वॉरियर्स टीम के 22 रन से हरा के आपन दुसरका जीत हासिल कइलसि.\nविश्व मुक्केबाजी चैम्पियनशिप में भारत के विजेंदर पहिलके दौर में बाहर भइलन.\nएक महीना बाद अंतर्राष्ट्रीय क्रिकेट में अपना वापसी का बारे में सोचीहें शाहिद अफरीदी.\nशुक का दिने बरखा का चलते मुम्बई इंडियंस आ केप कोबराज टीम के बीच के मैच रद्द घोषित कर दिहल गइल काहे कि कोबराज अपना खेल के शुरूआतो ना कर पवले.


ददरी मेला के समापन पर भोजपुरी गायकी के जलवा – Anjoria\nभोजपुरी गायकी के पितामह कहाए वाला वीरेन्द्र सिंह ‘धुरान’ के ददरी मेला में ददरी महोत्सव के मंच पर सम्मानित कइल गइल.\nमंगल का साँझ बलिया के ददरी मेला के समापन का मौका पर मेला के भारतेन्दु कला मंच पर ‘ददरी महोत्सव’ में भोजपुरी गायकी के जलवा रहल. साँझ से शुरू भइल कार्यक्रम बुध का भोर में बन्द हो सकल. आ तबहियो सुनेवालन के जुटान बनले रहुवे. केहू हटे के नाम ना लेत रहुवे. आ एह गायकी के खासियत रहल कि एह दौरान कवनो दुअर्थी गाना भा बोल सुने के ना मिलल. सगरी गायक गायिका फूहड़ता से परहेज कइलन आ उमेद जागल कि भोजपुरी गायकी के लोकप्रियता फूहड़पन का चलते नइखे आ नीमनो गाना सुने वाला लोग भरपूर मौजूद बाड़े.\nमंच के शोभा बढ़ावत मशहूर भोजपुरी गायक गोपाल राय\nकार्यक्रम के शुरुआत राकेश मिश्रा के देवी गीत ‘देवलोक से चलली भवानी नू हो / देवता बनले कहार’ से भइल. मंच के शोभा बलिया के मशहूर भोजपुरी गायक गोपाल राय बीच बीच में बढ़ावत रहले. अपना गायकी के जलवा बिखेरे वालन में शामिल रहले राजेश पाण्डेय, संजोली पाण्डेय, सुनीता पाठक, आ महुआ टीवी के सुरसंग्राम के फाइनल के तीनो प्रतिभागी – यूपी से वीरेन्द्र भारती, बिहार से विकास तिवारी, आ झारखंड से शालिनी दूबे.\nकार्यक्रम के आनन्द तब अउर बढ़ गइल जब भोजपुरी गायकी के पितामह कहाए वाला डीरेन्द्र सिंह ‘धुरान’ के मंच पर सम्मानित कइल गइल. नब्बे साल के ई पुरनिया गायक आपन गीतो सुनवलन जवना पर पूरा समारोह ताली के गड़गड़ाहट से गूंज उठल.\nPrevious Post: पुरवइया आ भोजपुरी लेखक संघ के भोजपुरी कविता संगोष्ठी\nNext Post: गति से दुर्गति ले (बतकुच्चन – 178)


नेताजी के कटहर चोरी भइल – Anjoria\nनेताजी के कटहर चोरी भइल\nनेताजी भाजपा के हाहर में जीत गइले आ मंत्रियों हो गइले. जहां उनका बंगला मिलल ओह में एगो कटहर के पेड़ रहे. मंत्री जी रोज सबेरे उठि के गाछ पर के कटहर गिनस. एक दिन अचके में लगले चिलाये कि गाछि पर काल्हु ले एगारह गो कटहर रहे अब नौ गो कइसे हो गइल. दू गो कहां गइल. ऊ एकदम से पैजामा से बाहर हो गइले. लगले चिलाये कि केकर अतना हिम्मत कि वी आई पी इलाका में आ के कटहर चोरा ले गइल. ई देश के आंतरिक सुरक्षा के सवाल हऽ.\nउनकर श्रीमति जी ओह समय तऽ कुछ ना कहली लेकिन थोड़ा देर बाद बइठका में आ के बोलली, का तबसे किकिया तारऽ, कटहर रहे सोना ना रहे कि तबसे किकिया तारऽ. कव गो कटहर चोरी भइल बा? नेता जी कहले, दू गो. अरे , कवनो नोकर चाकर ले गइल होई तर-तरकारी बनावे के एह में चिलाए का बात हऽ.\nनेता जी गरमा गइले. कहले, मामला दू गो कटहर के नइखे. बात बा वी आई पी इलाका में चोरी के. जब जनप्रतिनिधि लोग के कटहर सुरक्षित नइखे तऽ उनकर का होई. थाना में रपट लिखावल गइल आ सीबी आई जांच के मांग कइल गइल. पुलिस आइल. फोरेंसिक जांच के दल आइल. दिन भर कोशिश कऽ के ऊ जगह के शिनाख्त कइल गइल जहां से चोर कटहर के पेड़ पर चढ़ल होई. लेकन ई ना बुझात रहे कि चोरी के सही समय कइसे तय कइल जाउ. लेकिन कानूनी औपचारिकता तऽ पूरा करहीं के रहे. मामला वी आई पी इलाका में कटहर चोरी के हऽ. जांच टीम के बंगला में ढुके आ निकले के बीच ना जाने कइसे मीडिया वालन के ई बात के हवा लाग गइल.\nऊ अपना चाल के मोताबिक लगले सन घेरे. पेड़ के मंत्री रउआ लगवले रहीं कि ऊ आपके एह में लागल भेंटाइल. जब पेड़ पर ऊ दूनो कटहर रहे सन तऽ कइसन लागत रहे. का ऊ दूनो कटहरन के कवनो अलग से पहचान रहे कि कवनो तरकारी वाला के इहां देखि के चीन्हल जा सके. मंत्री जी गदगद. एतना प्रचार उनका तबो ना मिलल रहे जब ऊ मंत्री बनले. अरे यूपी में एगो मंत्री जी के भईंस चोरी हो गइल रहे तबो अतना प्रचार ना मिलल रहे. मंत्री जी सोचे लगले कि जे कटहर चोरी ना होइत तऽ लोग जनबो ना करीत कि ऊ वी आई पी हो गइल बाड़े.\nPrevious Post: बकसऽ ए बिलार मुरगा बाँड़ हो के रहीहें. (बतकुच्चन 160)\nNext Post: कांच कोइन


भोजपुरी रचनात्मक आन्दोलन के माने-मतलब – Anjoria\nभोजपुरी रचनात्मक आन्दोलन के माने-मतलब\n– डा0 प्रकाश उदय\nकेहू दिवंगत हो जाला त आमतौर पर कहल जाला कि भगवान उनुका आत्मा के शांति देसु। हमार एगो कवि-मित्र कहेले कि बाकी लोग के त पता ना, बाकिर कवनो रचनाकार खातिर अइसन बात ना कहे के चाहीं। शान्त आत्मा से कवनो रचना त हो ना पाई आ ना हो पाई त बेचारा दुबारा मर जाई। कहे के अतने बा कि रचना अपना आपे में एगो उदबेग ह, आन्दोलन ह, कुछ उदबेगेला त ऊ आवेला आ आवेला त उदबेगेला। रचनात्मकता, चाहीं त कह लीं, कि आन्दोलित भइले-कइला के एगो आउर नाँव ह। चाहीं त रउरा गोरखनाथ से ले के गोरख पाण्डे तक आ आजतक भोजपुरी इलाका में रचनात्मक आन्दोलनन के जवन अनवरत सिलसिला रहल बा, तवनो प एह बहाने बतिया सकेलीं।\nबाकिर, इहाँ भोजपुरी के रचनात्मक आन्दोलन के जवन जिकिर बा तवन ओकरा से कुछ हट-बढ़ के बा। साहित्य के दुनिया में प्रवृत्तियन के लेके क्लासीसिज्म, रोमैण्टीसिज्म, नियो क्लासीसिज्म भा छायावादी, प्रगति-प्रयोगवादी जइसन जवन आन्दोलन चलल करेला ओहू से कुछ हट-बढ़ के बा। भोजपुरी के रचनात्मक आन्दोलन से ईहो माने-मतलब मत लगावल जाय कि एह भोजपुरी भाषा-भूगोल में रचनात्मकता के कवनो कमी बा, जवना के पुरावे खातिर भा भरपुरावे खातिर भा एह भाषा-भूगोल के रचनात्मकता कहीं ओठँघल-अंउघाइल बा जवना के झोर-झकझोर के जगावे खातिर भोजपुरी के रचनात्मक आन्दोलन बा, भा ओकर जरूरत बा। ईहे रहित त गोरख, कबीर, धरमदास, धरनीदास से लेके भारतेन्दु, प्रेमचंद, प्रसाद से होत आजतक, साहित्य के एह इलाका में बरहो मास वाला बाढ़ के नजारा ना लउकित।\nतब, भोजपुरी के रचनात्मक आन्दोलन तवन जवन रउरा से खलिसा ‘रचे’ के ना, ‘भोजपुरी में रचे’ के आ ओहू से बढ़ के, भोजपुरी में रचवावे के आ रचलका के सँचे से ले के सभत्तर पहुँचावे तक के निहोरा करेला आ मोका-मोनासिब निहोरा से बढ़ के जवन होला, कुछ-कुछ दरेरा देला लेखा, तवनो करेला।\nढेर दिन ना भइल, भारतेन्दु से ले के महावीर प्रसाद द्विवेदी तक आ बाद तक हिन्दी खातिर अइसन एगो रचनात्मक आन्दोलन के जरूरत महसूस कइला, कई माने में ऊ जरूरत आजतक बनल बा। ओह आन्दोलन के साथे तब्बो एगो गौरव के भाव जुड़ल रहे, अब्बो जुड़ल बा। ओह में भारतेन्दु लागल रहन त कवनो अपना सवारथ से ना, महावीर प्रसाद द्विवेदी लागल रहन त अपना सवारथ से ना, ना भारतेन्दु जी के लड़ाई अपना भोजपुरी खातिर रहे, ना द्विवेदी जी के लड़ाई अपना बैसवाड़ी खातिर रहे। अउरियो जे-जे लागल रहे एह आन्दोलन में, भा लगल बा, केहू प केहू ई तोहमत ना लगा सके कि ऊ अपना भाषा खातिर लागल रहे भा लागल बा। एकर एगो गौरव हिन्दी के रचनात्मक आन्दोलन के साथे रहलो रहे, बड़लो बा, रहहूँ के चाहीं।\nभोजपुरी के रचनात्मक आन्दोलन के ई गौरव नइखे हासिल। हमन के बेधड़क स्वारथी कहल जा सकेला। अपने भाषा में रचे-रचवावे के बात एह आन्दोलन में कहल जाता। एकरा चलते तनी-मनी दयनीय मतिन भइल एह आन्दोलन के किस्मते में बा बुला। मुश्किल ई बा कि एह आन्दोलन के मकसद खलिसा ईहे नइखे कि भोजपुरी वाला लोग भोजपुरी में लिखो, ईहो बा कि अवधी वाला लोग अवधी में लिखो, मगही वाला लोग मगही में लिखो। स्वार्थी भइले के साथे स्वार्थी कइले के ई प्रयास हो सकेला कि हमन के कुछ आउर दयनीय बना देत होखे। कुछ भोजपुरिए लोग के, एह, हमन के दयनीय भइला के बात पर अतना भरोसा, आ अपना, भोजपुरी के छूट गइला आ छोड़ दिहला प अतना गुमान, एह छूट गइला आ छोड़ दिहला के ‘हिन्दी-हित’ में मान के अपना के परमार्थी पवला के अइसन अकड़ कि मोका मिलते ऊ लोग भोजपुरी ओजपुरी खातिर छिंकलो-खँखरला के हींक भ हँकड़ के हिन्दी-हित आ हिन्द-हित के खिलाफ, सी.आई.ए-ओ.आइ.ए के, के.जी.बी-ओ.जी.बी. के साजिश तक करार देत देर नइखे लगावत।\nहमरा, साँच पूछीं त अइसन लोगन में से अधिकांश लोग के भोजपुरिया भइला प घमण्डे घनघनात रहे के मन करेला। एह लोग में से कुछ लोग त सचहूँ एह सोच से सप्तिसान रहेला कि सभे अपने-अपने भाषा के बतियाई त हिन्दी के का होई? हिन्दुस्तान के का होई! उन्हन लोग के सचहूँ ई डर सतावेला कि एसे हिन्दुस्तान बँटा जाई, सभे अपना-अपना मातृभाषा के आपन-आपन मातृभाषा कहे लागी, अपना-अपना निजभाषा के आपन-आपन निजभाषा कहे लागी त हिन्दी के, के रह जाई, हिन्दी कहाँ के रह जाई! ओह लोग के लागेला कि अंग्रेजी के मोर्चा प त हिन्दी लड़ते बा, ओकरा भोजपुरियो के मोर्चा प लड़े के परी, कन्नौजियो के मोर्चा प लड़े पड़ी त बडा भारी भितरघात हो जाई!\nहम ना कहब कि ऊ लोग अइसन कवनो भोजपुरी-विरोधी साजिश के तहत कहेला, कन्नौजी-मेवाड़ी-मैथिली विरोधी कवनो साजिश के तहत कहेला। बात खाली अतने बा कि ऊ लोग समय के साथे नइखे रह गइल। एगो समय रहे जब अंग्रेजन के खिलाफ लड़ाई में सँउसे भारत के एगो आपन भाषाशस्त्र से लैस करे के रहे आ तवना खातिर सभे हिन्दी के एकरा लायक आ काबिल पा के ओकरा के साजे-सजावे में लागल रहे। एह काम में गुजराती के जवन गांधी जी रहन सेहू लागल रहन, बंगला के जवन सुभाष बाबू रहन सेहू लागल रहन। असहीं एह काज के कर्ता लोग में केहू भोजपुरी वाला रहे, केहू बघेली के रहे, केहू तमिल के रहे, केहू मलयालम के रहे। अइसना में आजादी मिलला के बाद अगर चाहल गइल कि हिन्दी एह राष्ट्र के राष्ट्रभाषा बने त ई वाजिब रहे, एह से जे हिन्दी में आ हिन्दिए में एह सँउसे देश के एके में बान्ह के राखे के बल रहलो रहे आ बड़लो बा। अपना एही कबिलाँव के बल प हिन्दी एह सँउसे देश के अंग्रेजन के खिलाफ खड़ा क देले रहे। बाकिर हिन्दी एह देश के राजभाषा बन के रह गइल, ऊ हो आधे-अधूरा आ राष्ट्रभाषा त तब ना बनल, अब ले ना बनल। काहे? काहे कि हिन्दी के जवन कबिलाँव रहे, सँउसे देश के एक में बान्हे के, तवना के भुला के लोग ई तर्क देबे लागल कि हिन्दी हिन्दुस्तान के सबसे जादे जन आ जमीन के भाषा ह, एह से एकरा के राष्ट्रभाषा बना हेल जाय। उत्तर प्रदेश, बिहार, मघ्यप्रदेश, राजस्थान वगैरह के मिला के हिन्दी के एगो बड़हन जमीन बतावल गइल आ एह इलाका के लोग अदबदा-अदबदा के हिन्दी के आपन मातृभाषा बतावे लागल। एकर फल मिलल। मान लेल गइल कि हिन्दी के आपन एगो बड़हन इलाका बा आ एगो बडा भारी जनसंख्या के ई आपन भाषा ह। त का भइल? बाकी भारत एह बड़ इलाका आ बडा भारी जनसंख्या के रोब में आ गइल? ना आइल, ना आई। कम-से-कम अब त ई समझ लेबे के चाहीं कि जवना हिन्दी में सँउसे राष्ट्र के भाषा बने के कबिलाँव बा तवना के रउरा प्रदेश के साथे बान्ह के – भले राउर प्रदेश उत्तर प्रदेश-बिहार-मध्यप्रदेश-राजस्थान के मिला के हतहत गो प्रदेश होखे – एह भाषा के साथे बड़ा भारी अत्याचार कइले बानी। अपना एह अत्याचार से हिन्दी के बचाईं। एह तरीका से रउरा हिन्दी के त भठइबे कइनी, हिन्दी प्रदेश के नाम पर एह प्रदेशन के कतने-कतने आपन भाषा सब के माटी में मिला देनी। अब बाज आईं सभे। एह बात के बूझीं कि हिन्दी एह देश के राष्ट्रभाषा बनी त अपना एक मात्र एह योग्यता से कि ऊ देश के दोसर कवनो भाषा लेखा कवनो एगो, एगो-दूगो प्रदेश के भाषा ना ह, एगो-दूगो जनपद के भाषा ना ह, सँउसे देश के भाषा ह। रउरा बाकी भारत के बतावे के परी कि हमनी के हिन्दी के राष्ट्रभाषा बनावल चाहत बानीं त एह से ना कि ऊ हमार भाषा ह। हमार भाषा त भोजपुरी ह, मैथिली ह, अवधी ह, छतीसगढ़ी ह – ओसहीं जइसे राउर भाषा गुजराती ह, पंजाबी ह, तमिल ह, तेलुगु ह। हमनी के अपना भाषा के ना एगो दोसर भाषा के,\nहिन्दी के, राष्ट्रभाषा बनावल चाहत बानी, रउरो अपना भाषा के ना एगो दोसर भाषा के, हिन्दी के, राष्ट्रभाषा बनावे के राह में मत आईं। अंग्रेजन के बाद के जवन ओकरो से बड़ल-बढ़ल भितरी गुलामी बा, अंग्रेजी के\nगुलामी, तवना से तबे लड़ल जा सकेला जब राष्ट्रीय स्तर पर हमनी के अपना-अपना भाषा के बजाय एगो दोसर भाषा के, आगे ले आइब जा। ऊ कवन भाषा होई? हिन्दी के छोड़ के एह देश के दोसर कवन भाषा\nबा, जवन एह देश के भाषा त ह बाकिर कवनो प्रदेश के भाषा ना ह? कवनो ना, बस हिन्दी आ हिन्दी आ हिन्दी। एकमात्र ऊहे एगो अइसन भाषा जवन एह देश में कहीं के पहिलकी भाषा ना हऽ आ एसे दुसरकी\nभाषा हर कहीं के हइलो हऽ आ होखँहूँ लायक हऽ।\nबाकिर एकरा खातिर पहिले ई बतावे के परी कि हमनी के अपना प्रदेश के भाषा ‘हिन्दी’ ना, कुछ आउर बा। हमनी के अपना कपार प लागल एह तोहमत के, एह दाग के, एह धब्बा के धोए के बा कि हमनी के अपना भाषा के राष्ट्रभाषा के रूप में देश पर थोपल चाहत बानी जा। एकरा खातिर हमनी के आपन-आपन भाषा के लउकावे के परी। आपन भाषा, ‘निजभाषा’ लउकी तब, जब बोलल-व्यवहारल जाई, ओकरा में लिखल-पढ़ल जाई – अतना जादे से अधिका से बहुतो-बहूत कि तह-पर-तह बइठल ई तोहमत जरी से छूट जाए। निज भाषा उन्नति खातिर भारतेन्दु बाबू के चेतवला के सैकड़न साल बादे सही, चेतल त जाय! एही चेतला के प्रमाण आ परिणाम के रूप में बा भोजपुरी के ई रचनात्मक आन्दोलन। रचीं, भोजपुरी में रचीं, रचवाईं, पढ़ीं आ पढ़वाई, रउरा हिन्दियो में रचीं, भगवान करस कि रउरा दुनिया भर के दोसरो-दोसरो भाषा सब में रचे पाईं, बाकिर भुला के ना कि रउरा हईं भोजपुरी के आ रउरा भले भोजपुरी ‘में’ नइखीं रचत, रचत बानी अपना भोजपुरिए ‘से’। भगवान करस, ऊ होखस चाहे मत होखस, हो सकेला कि ऊ होखबो करस आ नाहिंयो होखस, बाकिर अतना जरूर करस कि भोजपुरी के ई रचनात्मक आन्दोलन, कहीं मगही के रचनात्मक आन्दोलन के, कहीं मेवाड़ी के रचनात्मक आन्दोलन के अलख जगा देबे। केहू के कहियो-ना-कहियो त ई बुझइबे करी कि कवनो ‘अशोक द्विवेदी’ जइसन भोजपुरिया अपने रचला से जादे, अवरू-अवरू लोगन से रचवावे खातिर जवन जीव-जान-जाँगर जरावल करेला तवनो के कवनो माने-मतलब होला…।\n(विश्व भोजपुरी सम्मेलन के बलिया इकाई के नौवाँ अधिवेशन आ ‘पाती’ पत्रिका के ‘अक्षर-सम्मान’ समारोह के अवसर पर आयोजित विचार-गोष्ठी ‘भोजपुरी रचनात्मक आन्दोलन के वर्तमान स्थिति’ में व्यक्त विचार पर आधारित)\n(भोजपुरी दिशाबोध के पत्रिका पाती के 84 वाँ अंक से साभार)\nसंपर्क – श्री बलदेव पी.जी. कॉलेज, बड़ागाँव, वाराणसी\nPrevious Post: रचनात्मक आन्दोलन पर बतकही\nNext Post: नीक-जबून-9


टटको में टटका खबर : 24 अक्टूबर 2014, शुक – Anjoria\nOctober 25, 2014 Editor खबर 0\nभारत तिब्‍बत सीमा पुलिस के स्‍थापना दिवस पर 24 अक्‍टूबर, 2014 का दिने सूरजपुर, ग्रैटर नोएडा में संबोधन देत केंद्रीय गृहमंत्री राजनाथ सिंह.\nविश्वबैंक आ अंतर्राष्ट्रीय मुद्राकोष पर निर्भरता कम करे का मकसद से आजु एशियन इंफ्रास्ट्रक्चर इन्वेस्टमेंट बैंक के शुरूआत करे ला भारत समेत एशिया के 21 गो देश ओकर संस्थापक सदस्य बन गइले. एह बैंक के आधा पूंजी चीन के रही. बैंक के पहिला अध्यक्ष भारत के होखे के बात कहल जात बा.\nआजमगढ के आलापुर पुलिस एगो आदमी के गिरफ्तार क लिहलसि जे अपने अपहरण के नाटक रचले रहल.\nनगर थाना के चवरतकिया मुहल्ला में काल्हु रात पटाखा छोड़त भाई-बहिन के पड़ोसी गोली मार दिहलसि. गोली आंख में लागल बा. दुनू के आस्पताल में भरती करावल गइल बा.\nआजु ब्रिटेन के महारानी एलिजाबेथो सोशल मीडिया पर आपन मौजूदगी दर्ज करा दिहली आ आजु आपन पहिला ट्विट डलली.\nसारण जिला के अमनौर प्राथमिक स्वास्थ्य केन्द्र पर प्रसव के दौरान जच्चा के मौत पर ओकर परिजन चिकित्सक आ कर्मचारियन साथे मारपीट कइले.\nबिहार में डेंगू के मरीजन के गिनिती बढ़े लागल बा आ तीस से अधिका लोग एकरा गिरफ्त में आ चुकल बा. पीएमसीएच में अलगा से डेंगू वार्ड बनावल गइल बा.\nएह साल दिसम्बर में ओडिशा के राजधानी भुवनेश्वर में होखे वाला चैम्पियंस ट्रॉफी खातिर तइयारी करत भारत के सीनियर पुरुष हाॅकी टीम4नवम्बर से आस्ट्रेलिया के दौरा पर जाई जहाँ ऊ हाॅकी के मैच खेली.\nदेवरिया के लार में जमीन के झगडा ले के एगो आदमी के छूरा घोंप के मार दिहल गइल.\nकांग्रेस के बड़का नेता आ पिछला सरकार में वित्त मंत्री रहल पी. चिदम्बरम के बयान का बाद कांग्रेस पार्टी सकता में आ गइल बिया. चिदम्बरम कहले बाड़न कि आगे चल के गांधी परिवार से बाहरो के कवनो नेता पार्टी के नेतृत्व कर सकेला. इहो कहलन कि अगर केहू के नाम करिया कमाई वालन का सूची में आवतो बा त ओहसे कांग्रेस काहे लजाई? लजाए के त ओकरा चाहीं जे करिया कमाई कइलसि.\nहरियाणा के मनोनीत मुख्यमंत्री मनोहर लाल खट्टर आजु राष्ट्रीय स्वयंसेवक संघ के सरसंघ चालक मोहन भागवत से मुलाकात क के उनुका के अपना शपथ ग्रहण समारोह में आवे के नेवता दिहलें.\nजवन गाहक आपन जानकारी देबे वाला फार्म भर के जमा ना करावे ओकर खाता बंद करे के इजाजात रिर्जव बैंक व्यावसायिक बैंकन के दे दिहलसि. बाकिर पहिले गाहक के समय देबे के आ फेर आंशिक रूप से रोक लगावे के सलाहो दिहलसि.\nचीन के चेतावनी के औकात देखावत भारत फैसला कइलसि कि अरूणाचल प्रदेश में अउरी 54 गो सीमा चौकी बनावल जाई आ सीमा से लागत इलाका के बुनियादी ढांचा मजबूत करे खातिर 175 करोड रूपिया के पैकेज दिहलसि.\nएयर इण्डिया के हवाई जहाजन के निशाना बनावे के आतंकी धमकी देत पाती मिलला का बाद अहमदाबाद, मुंबई आ कोच्चि हवाई अड्डा पर हाई अलर्ट लागू हो गइल आ हर सवारी के सघन जाँच कइल जात बा.\nसारधा चिट फंड घोटाला जाॅच करत सीबीआई आजु बीजू जनता दल के सांसद रामचन्‍द्र हांसदा से पूछताछ कइलसि.\nपश्चिम चंपारण के रामनगर इलाका के मठिया गाँव में बिजली के करंट लगला से एगो आदमी के मौत हो गइल.\nअंडमान द्वीप समूह के संरक्षित जारवा जनजाति पर डाकुमेन्टरी बनावे वाला दू गो फ्रेंच फिल्‍म निर्मातन का खिलाफ मामिला दर्ज कइल गइल.\nसायना नेहवाल आ पी कश्‍यप फ्रेंच ओपन बैडमिंटन टूर्नामेंट के क्‍वार्टर फाइनल में चहुँपल लोग.\nबस्ती जिला के कप्तानगंज इलाका के भरवलिया गाँव का नियरा कुआनो नदी में नहाए गइल दू गो लड़िकियन के डूबला से मौत हो गइल. एगो के लाश मिल गइल बा दोसरका के खोजल जात बा.\nबिहार के मुख्यमंत्री जीतन राम मांझी अपना बेतुका बयानबाजी का चलते खास जगहा बनवले जात बाड़न. अबकी कहले बाड़न कि महादलित शराब पीयल छोड़ देव लोग त बिहार में महादलितन बिना सरकार बनावल मुश्किल हो जाई. कहलन कि अबकी त हमरा के बनावल गइल बा बाकिर हम खुदहु बन सकीले तब मुख्यमंत्री.\nपूर्वी चंपारण जिला के हरैया थाना इलाका में आज शुक का दिने एगो नवही के मौत का बाद खिसियाइल लोग थाना पर हमला बोल दिहल. एगो पुलिस जीप के जरा दिहल गइल आ बाकी अनेके गाड़ियन के तूड़फोड़ दिहल गइल.\nदेश के शेयर बाजार आजु शुक का दिने बंद बा. काल्हुओ दिन में बंद रहल आ साँझ बेरा मुहूर्त कारोबार भइल. एह मुहूर्त कारोबार में बाजार में तेजी दर्ज भइल.\nराष्ट्रीय लोकदल के उत्तर प्रदेश अध्यक्ष मुन्ना सिंह चौहान के बाइस बरीस के बेटा आलोक काल्हु बियफे का साँझ अपना के गोली मार लिहलसि. मुन्ना सिंह ओकरा के तुरते लखनऊ ट्रॉमा सेंटर ले गइले जहाँ बाद में ओकर मौत हो गइल.\nउत्तर प्रदेश सरकार अब रिटायर होखे वाला बीडीओ लोग के तब ले संविदा पर राखी जब ले नया बीडीओ के विधिवत बहाली नइखे हो जात.\nमोहर्रम के तजिया निकले का दौरान लखनऊ में चाक चौबंद व्यवस्था करे में पुलिस लागल बिया, पूरा लखनऊ के पांच गो जोन आ 18 गो सेक्टर में बांटल गइल बा. शनिचर साँझ से अतवार साँझ ले हर मुहर्रम जुलूस के वीडियो रिकार्डिग केवल जाई. 70 जगहा स्थायी कैमरा लगावल गइल बा.


मारवाड़ियन आ ममता में ठन गइल बा – Anjoria\nJan 31, 2012 ममता बनर्जी, मारवाड़ी\nपश्चिम बंगाल में एह घरी प्रवासी राजस्थानियन, जिनका के एहिजा मारवाड़ी कहल जाला, आ सरकार में तनाव पैदा हो गइल बा. आमरी अस्पताल कांड में गिरफ्तार निदेशकन का मामिला में फिकी के बयान पर मुख्यमंत्री ममता बनर्जी के प्रतिक्रिया से राज्य के मारवाड़ी बहुते नाराज लउकत बाड़े. काहे कि अस्पताल में आग लागे के दुखद घटना क बाद अस्पताल के खाली मारवाड़ीए निदेशकन के गिरफ्तार कइल गइल आ बंगाली निदेशक के कार्रवाई के दायरा से बाहर राखल गइल. हालांकि, एएमआरआई घटना से जुड़ल एह बेतरतीब तरीका से चुन चुन के भइल गिरफ्तारी तय रूप से निंदा करे जोग बा, लेकिन बंगाल में व्यापार आ राजनीति के रिश्तन के बदलती सुभाव के जानल रोचक बा.\nयाद करीं 60 के दशक जब नक्सलियन के पूंजीवाद विरोधी आंदोलन का दौरान कोलकाता (तब कलकत्ता) के कवनो मारवाड़ी व्यापारी पर हमला ना भइल. 80 के दशक ले खेतान, गोयनका, खेमका, चितलांगिया, कनोडिय़ा अउर कोठारी, लोढ़ा, रुइया आ तोदी बंधु तेजी से आपन व्यापारिक साम्राज्य खड़ा कइल शुरू कर दिहले. एहमें से अधिका औद्योगिक साम्राज्य ओह ब्रिटिश कंपनियन के अधिग्रहण से स्थापित भइल जवना के प्रोमोटर विदेशी मुद्रा विनिमय अधिनियम लागू होखला का बाद भारत छोड़ गइलन. अधिनियम लागू होखला का बाद उनुका खातिर अपना भारतीय सहायक इकाईयन में आपन हिस्सेदारी घटावल जरूरी हो गइल रहे. गौर करे वाली बाति ई रहल कि लगातार हड़ताल अउर तालाबंदी का चलते राज्य में ओह समय काम के खराब होखत दिनन के गिनिती बढ़ले जात रहुवे, लेकिन मारवाड़ी समुदाय के तब कवनो परेशानी ना भइल, ना ही ओह लोग के कमाई के बेंवत घटल. जइसे कि, 70 के दशक के आखिर ले जूट उद्योग बड़हन पैमाना पर मारवाडिय़न का हाथन में चल गइल. मजदूरी विवाद में कर्मचारी हड़ताल पर जात रहले आ मिल मालिक अक्सर तालाबंदी के एलान करत गइले. नतीजा भइल कि जूट किसानन के बड़हन नुकसान उठावे पड़ल. अइसन दसियन साल पुरान मामिला पर वैचारिक रूप से सवहारा वर्ग के खैरख्वाह कहाए वाली पार्टियन के ध्यान जाइल चाहत रहे बाकिर ओहु दल के प्रतिनिधि एह मसला के कवनो परवाह ना कइलन.\nएकरा बाद पश्चिम बंगाल के राजनीति में बनर्जी के उभरला से बरीसन पुरान समीकरण बहुते बिगड़ल लागल काहे कि उद्योगपतियन के भरोसा वाम मोर्चा पर रहल, उहो लोग अब बंगाल से कदम पीछे खींचे लागल बाड़े. जबसे ममता बनर्जी सत्ता सम्हरली तबसे ऊ उद्योग विरोधी अपना छवि सुधारे के अनेके कोशिश कइली. जवना के सबले ताजा नमूना बंगाल लीड्स हवे. बंगाल लीड्स के परिणाम का बारे में मिलल जानकारी इहे बा कि उद्योगपतियन के एहमें बेसी दिलचस्पी नइखे. एहिजा ई बता दिहल जरूरी बा कि राज्य के वित्तमंत्री अमित मित्रा के ई पद एही से मिलल कि ऊ फिकी के सेक्रेटरी जनरल रह चुकल बाड़े. एहमें कवनो शक नइखे कि फिकी में अबहियो मारवाड़ी समुदाय के उद्योगपतियन के बहुतायत बा. मित्रा बखूबी जानत बाड़न कि ई भारतीय उद्योगपतियन के स्वदेशी मंच होखल करत रहुवे आ ओकर शुरुआत राज मल्टीनेशनल्स के संगठन एसोचेम के मुकाबले जी डी बिड़ला कइले रहले. परंपरा इहे रहल बा कि फिकी के अधिकतर सदस्यन के व्यावसायिक सम्पर्क कोलकाता से रहुवे आ बावे. ई लमहर जुड़ाव साबित करत बा कि बंगाल में बंगाली मारवाड़ी विभाजन ना रहल. इहाँ ले कि चुनाव के पहिले अमित मित्रा कहले रहन कि – ममता जी मारवाड़ी समुदाय के जरूरत, भावना अउर उम्मीदन के बढ़िया से समुझेली अउर हम जानत बानी कि राज्य में पूंजी निवेश कइसे होखी – एही चलते उमेद रहल कि एहिजा एह तरह के सामुदायिक विभेद ना होखी. इहाँ ले कि अमित मित्रा अपना चुनाव प्रचार के दौरान साफ कहले रहन कि एगो अर्थशास्त्री के तौर पर ऊ पिछला कई बरीसन से देखत बाड़न कि एहिजा से पूंजी के पलायन होखत बा आ राज्य के आर्थिक विकास हतोत्साहित होखत बा. अगर हमनी का जल्दिये एह पलायन के रवैया पलटे के कोशिश नइखीं करत त फेर बहुते देर हो जाई आ बाति बिगड़ जाई. लेकिन असलियत कुछ अउरे लउकत बा. हालांकि मारवाड़ी समुदाय का बारें में अकारथ रवैया राखे खातिर बदनाम पहिले के मार्क्सवादी सरकार के लेजेंड मुख्यमंत्री ज्योति बसु के सम्बंध मारवाड़ियन से बढ़िया रहुवे. उनुका बारे में कहात रहे कि सी पी एम के एम के अर्थ मारवाड़ी होला. बाकिर आमरी कांड का बाद ममता बनर्जी के टिप्पणियन से पूरा समुदाय दुख भरल खीस में बा.\nई नाराजगी अतना बा कि शहर के मशहूर औद्योगिक घराना के मुखिया के कहना बा कि ऊ अब एहिजा अउरी पूंजी लगावे का पक्ष में नइखन. जबकि उहे पहिले ममता बनर्जी के हर आयोजन में हाजिर रहत रहले. “बंगाल लीड्स” सम्मेलनो में उद्योगपति बहुते उत्साहित ना लउकले . कई जने बड़का उद्योगपति त लउकबे ना कइले. अनेके बड़का परिवार जे अस्पताल के धंधा में रहले, आपन कारोबार समेटल शुरू कर दिहले बाड़न. आ बहुते अस्पताल बंद होखत बा. शहर के एगो मशहूर अस्पताल श्री विशुद्धानंद अस्पताल के दरवाजा बंद होखला का बाद फेर सरकार के आश्वासन मिलला पर खुलल. लेकिन अनेके बड़का मारवाड़ी परिवार , जे आजादी का बाद से इहवाँ के अर्थव्यवस्था सुधारे में बहुते बड़ योगदान कइले, ऊ अब पूंजी समेटे का चक्कर में बाड़े आ ओहमें से कई लोग त खुल के कहत बा कि ऊ अब एहिजा से कारोबार समेट के गुजरात भा राजस्थान में पूंजी लगइहे. मारूति के प्रबंध निदेशक रहल जगदीश खट्टïर के कहना बा कि आमरी के निदेशकन का खिलाफ जवनो कार्रवाई होखत बा ऊ कानून का हिसाब से होखे के चाहीं ना त एहसे पूंजी निवेश पर असर पड़ी. मौजूदा हालात में मारवाड़ियन का खिलाफ कड़वा शब्दन के इस्तेमाल कइल जात बा. अधिकतर मारवाड़ी कारोबार बढ़ावे के योजना बनवले रहुवन, बाकिर अब उनुकर टटका निवेश थथम गइल बा. कुछ लोग त कंपनी बोर्ड छोडहु पर सोचत बाड़न जहावाँ ऊ अबही स्वतंत्र निदेशक बनल बाड़े.\nममता बनर्जी मैनिकियन (एगो खास तरह के पुरान पंथ जहवाँ निमन आ बाउर के लड़ाई हमेशा चलत रहेला) ब्रांड के राजनीति करे ली, जवना के मतलब बा कि वामपंथ खातिर उनुकर निष्ठुर रवैया हमेशा बरकरार रही. लिहाजा वाम मोर्चे से जुड़ाव के खमियाजा मारवाड़ी समुदायो के झेलही के पड़ी. एएमआरआई त्रासदी से इहे संदेश मिलल बा आ ई देखे के बा कि कवन फरीक एहसे का सीखत बाड़े.\n(31 जनवरी 2012)


कविता – भोजपुरी पंचायत\nPosted on January 27, 2018 by JP Dwivedi\nमोहब्बत के दीये, ऐसे जलाएं, गगन के तारकों से जगमगायें . जहाँ नफरत की आँधी तोड़ती ,दरवाज़ा -ए -मिल्लत , चलो वैसे जहां को, भूल जाएँ . महकते फूल की मानिंद ,कुछ एहसान यूँ कर दें , मचलती तितलियों को खूब भायें. यही अंजाम होना है ,यहाँ पर प्यार वालों का , हँसे दो पल औ फिर आँसू बहायें . कभी दीपक ,कभी जुगनू व सूरज -चाँद सा बनकर , उजालों की नयी महफिल सजायें।…\nPosted in कविता\tTagged प्रेम -दीप, संजय कुमार चतुर्वेदी\tLeaveacomment\nPosted on January 23, 2018 by JP Dwivedi\nदेखो ! इतराते तरुवर में और लहराती फ़सलों में भी .. लगा सुनाई देने फिर से , ऋतु परिवर्तन का उद्घोष ..! कान्ति भास्कर की अब तो , निसदिन हो रही अधिक प्रखर .. तीव्र तेज का वेष धर , हुआ ताप अब अधिक मुखर ..! इधर – उधर मुंडेरों पर और एक डाल से दूजी डाली खग , भ्रमर चहकते हैं ऐसे उनमें भी नव-उमंग हो जैसे ..! नव किस्लय / नव पल्लव ,…\nPosted in कविता\tTagged बसंत\tLeaveacomment\nPosted on October 20, 2017 by JP Dwivedi\nपूजी गनेस लछमी चाहत बानी अउरी खेदेले दरिद्दर माई पीटी सूपा दउरी ॥ लीपि पोती दुअरा बनावेली गोधना करें दुवारे गोबरी पुवरा बने पोतना गाई गाई गीतिया सराप दीहें चउरी ॥ मुसरा से कुटी के हंसत मोर धियरी भइया के दें बजरी माथे ओढ़ी चुनरी रहिया निरेखी भउजी खोली, चचरा धउरी ॥ संगे नवका चिउरा चिनिया के मिठाई सझिए पुजइहें देव होई बसिया बटाई तबो बहिनी दुलारी भाई करी चिरउरी ॥ …\nPosted in कविता\tTagged गोधन गीत, जयशंकर प्रसाद द्विवेदी, भोजपुरी गीत\t1 Comment\nPosted on September 29, 2017 by JP Dwivedi\nमति, गतिहीन बानीं, बुधिओ, बिबेक न बा, तबो हाथ जोरि ठाढ़ बानीं अगुवानी के. दरद, अभाव, पीर महलो का होला, बाकी सबका से ढेर बाटे टुटही पलानी के. मनवाँ के अंगना नयनजल लिपनीं, त दियना अँजोर करे तनवाँ- दलानी के. आव$, आव$, आव$ अब देर ना लगाव$, हम राह ताकतानीं, गुनखानी महारानी के. नाहीं कुछ चाह बा कि दोसरा के हक छीनि, हमरे दुआर प बहा दीं उपरवछा. हमरा के पगड़ी त दोसरो के…\nPosted in कविता\tTagged दुर्गा माई से हथजोरिया, सुभाष पाण्डेय\t1 Comment\nपिया नाहीं चइत में घरवा ए रामा\nडाॅ. रामरक्षा मिश्र विमल 1. जाए नाहीं देबि हम बहरवा ए रामा, एह पारी तोहके। भले तनी कम मिली ओतने में रहबो गाँवही में करबो गुजरवा ए रामा, एह पारी तोहके। तहरे करेजवा से सटिके जुड़इबो नाहीं चाहीं घूमे के शहरवा ए रामा, एह पारी तोहके। पइसा के भूखे काहें देंहिया सुखइब हम पिअबि बिरह जहरवा ए रामा, एह पारी तोहके। 2. रोंआ-रोंआ खुशिया समाइल ए रामा, पिया घरे अइले। मध दुपहरिया के तपल बटोहिया…\nPosted in कविता\t1 Comment\nचारि गो चइता\n:: रामरक्षा मिश्र विमल:: 1. जाए नाहीं देबि हम बहरवा ए रामा , एह पारी तोहके। भले तनी कम मिली ओतने में रहबो गाँवही में करबो गुजरवा ए रामा, एह पारी तोहके। तहरे करेजवा से सटिके जुडइबो नाहीं चाहीं घूमे के शहरवा ए रामा, एह पारी तोहके। पइसा के भूखे काहें देंहिया सुखइब हम पिअबि बिरह जहरवा ए रामा , एह पारी तोहके। 2. रोंआ-रोंआ खुशिया समाइल ए रामा, पिया घरे अइले। मध दुपहरिया के…\nPosted in कविता\tLeaveacomment


कबो- कबो ईहो देखे में आवेला कि सब त ना लेकिन कुछ लोग, जवन गिनती के बा- अपना के सुपर मनुष्य पेश क के आ भगवान के खारिज कइके अइसन चेहरा बनावेला आ सीना तानेला कि लागेला कि जइसे एह जीवन के कुल तथ्य आ रहस्य के कुंजी उनुके लगे बा.\nLast Updated: October 28, 2020, 11:58 PM IST\nमक्खन दूध से आ घीव दूध के मलाई से भा दही के पातर क के मथि के निकालल जाला. ओही तरी गहिर साधना आ जप- तप कइला से भगवान लउकि जइहें. जानत नइखीं कि स्वामी विवेकानंद अपना गुरु से पुछले रहले कि रउरा भगवान के देखले बानी. त गुरु कहले कि हं, देखले बानी. त गुरु रामकृष्ण परमहंस झूठ बोलले बाड़े का? एही तरी मीरा बाई, सूरदास, तुलसीदास,संत कबीर आ संसार भर के असंख्य संत- महात्मा आ आध्यात्मिक ग्रंथ ईश्वर के अस्तितत्व के बारे में बिस्तार से बता चुकल बा. ई कुल बात गलत आ रउरे बात सही? आ रउवां अउरी ग्रंथ छोड़ीं खाली भगवद्गीता पढ़ि लीं. भगवान के अस्तित्व बतावे वाला ओकरा से बड़ आ प्रामाणिक कौनो ग्रंथे नइखे.\nत नास्तिक कहले – “ए भाई, भगवान बाड़े त एह संसार में एतना कुल दुख- परेसानी, व्याभिचार, रोग- दुख काहें बा. काहें नइखन ऊ एके बेर सबकर दुख के दूर क देत. ऊ त सर्वशक्तिमान कहाले.“ त आस्तिक कहले- “अच्छा, त पाप तूं कर, आ तोहार मये दुख भगवान हर लेसु. जब पाप कइले बाड़ त फल दोसर केहू भोगी का?” त नास्तिक कहले- “कतने लोग सीधा- सादा बा. एकदम सरल व्यक्तित्व वाला. आ ओकरा के देखतानी कि मये लोग अत्याचार करता. लोग पाप कइला के बावजूद साक्ष्य के अभाव में बेदाग होके छूटि जातारे. ए एकरा के का कहब. ऊ बेचारा त कौनो पापे नइखे कइले. त ओकरा के एतना दुख काहें मिलता.” त आस्तिक कहले- “त हमनी के भौतिक शरीर के भीतर एगो सूक्ष्म शरीर बा.


टटका खबर, 8 फरवरी 2017, बुध – टटका खबर\nतेरह मार्च से रउरा अपना खाता से जतना जरुरत होखे ओतना रुपिया निकाल सकब. अबहीं ई सीमा 24 हजार के बा. 20 फरवरी से एकर सीमा बढ़ा के पचास हजार क दीहल जाई जवन 13 मार्च से एकदमे खतम हो जाई.\nराजद अध्यक्ष लालू प्रसाद यादव अपना दामाद राहुल यादव के समर्थन में बुध का दिने गौतमबुद्धनगर में प्रचार कइलन. जाने जोग बा कि अबहीं ले सपा का तरफ से प्रचार करे मुलायम सिंह यादव, सोनिया गांधी, अउर प्रियंका गांधी वाड्रा नइखी निककल. जबकि पहिला दौर के मतदान ला प्रचार बियफे का साँझ से बन्द हो जाए वाला बा. एह दौर के सबले खास सीट नोएडा के मानल जात बा जहवाँ से केन्द्रीय गृहमंत्री राजनाथ के पुत्र पंकज सिंह भाजपा उम्मीदवार बाड़न आ पहिला बेर विधानसभा जाए का तइयारी में बाड़न. सातवाँ आ आखिरी दौर के चुनाव ला अधिसूचना काल्हु बियफे का दिने जारी होखी.\nबिहार के हाजीपुर के मूल निवासी आ आजमगढ़ में रहत 20 बरीस के एगो नवही अपना महतारी से रुपिया मंगलसि. ना मिलल त खिसिया के घर का नियरे रेल लाइन प जा के अमृतसर जात सरयू-जमुना एक्सप्रेस का सोझा कूद के जान दे दिहलसि.\nमिर्जापुर जिला के चुनार इलाका के लालपुर गाँव के एगो बूढ़ अपना बेटी का घरे पैदले जीत रहल जब स्टेशन रोड पर दरगाह शरीफ का नियरा एगो मोटरसाइकिल सवार ओकरा के धक्का मार दिहलसि. घवाहिल बूढ़ के अस्पलाल ले जात में मौत हो गइल.\nमऊ के सरायलखन्सी इलाका से एगो कुकर्मी के पुलिस गिरफ्तार क लगहलसि. ई कुकर्मी साल 2012 में एगो नाबालिग बच्ची से बलात्कार करे के कोशिश कइले रहल आ नाकाम रहला प ओकर जान ले लिहलसि आ लाश भूसा में तुकवा दिहले रहुवे. एह मामिला में ऊ जेलो जा चुकल बा. पुलिस के कहना बा कि बहरियाबाद गाजीपुर के ई कुकर्मी सीरियल किलर हवे.\nगोरखपुर जिला के सहजनवा इलाका में गाहासाड़ टीसन का लगे से तेनुआरी मोहल्ला के एगो आदमी का लाश मिलल बा.\nबलिया जिला के नगरा इलाका में महेन्दुआआ गाँव में दस बरीस के एगो बच्चा के लाश सरसों का खेत से मिलल. ऊ सोमारे से लापता रहुवे.\nगोपालगंज जिला के विशंभरपुर इलाके से मंगल देर रात पुलिस एगो गाड़ी से ढेरहन देशी- विदेशी शराब बरामद क के दू गो शराब तस्करन के गिरफ्तार क लिहलसि. जान जाईं कि शराबबन्दी का बाद बिहार में अतना लोग जेल जात बा कि जेल में जगहा कम पड़ गइल बा.\nबाल्मीकिनगर- नरकटियागंज रेल खंड प बगहा टीशन का आउटर सिग्नल का नियरा से रेलवे लाइन का किनारे बोरे में बंद एगो नवही के लाश मिलल बाकि ओकर मूड़ी ओहमें ना रहुवे. एह चलते ओकर पहचान करावे में दिक्कत आ रहल बा.\nTags: आजमगढ, गोपालगंज, गोरखपुर, पंकज सिंह, बगहा, मऊ, मिर्जापुर, रुपिया निकाले के सीमा, लालू यादव


सम्मानित भइली मोनालिसा – Anjoria\nMay 16, 2013 Editor मनोरंजन 0\nभोजपुरी दर्शकन के दिल क धड़कन हॉट गर्ल मोनालिसा के हाल ही में एन.बी.सी. अवार्ड में सर्वश्रेष्ठ भोजपुरी अभिनेत्री के अवार्ड से सम्मानित कइल गइल. महाराष्ट्र दिवस पर वैदेही सचिन के आयोजित कइल एह समारोह में मोनालिसा के वंदना शाह का हाथे प्रशस्ति पत्र आ ट्राफी दे के सम्मानित कइल गइल. एह मौका पर गणेश आचार्या, श्रेया सरन, आ पंकज उधासो के सम्मानित कइल गइल.\nमोनालिसा एह सम्मान से बहुते खुश बाड़ी.\nकामर्शियल एक्शन फिलिम ह ‘लड़ाई’ – हैदर काज़मी


स्वतंत्र भारत के झांकी : भाग – 16 (भारत चाइना युद्ध 1962 – ‘अ’)\nFebruary 14, 2021 April 9, 2017 by Gaurav Singh\nअध्याय –3“भारत के पडोसी देशन से युद्ध – 2”\n1962 : भारत चाइना युद्ध – ‘अ’\nएह सीरीज के 16वां भाग में भारत चाइना युद्ध 1962 के बारे में बात होई|. अभी तक हमनी के पहिला अध्याय ‘राष्ट्र एकीकरण के चुनौती’ के बारे में देखनी जा| एह अध्याय में हमनी के एह बात से अवगत भईनी जा कि कईसे लार्ड माउंटबेटेंन, सरदार पटेल, जवाहर लाल नेहरु अउरी वी.पी. मेनन के टीम पाहिले त्रावनकोर ओकरा बाद जोधपुर, जैसलमेर, जूनागढ़, हैदराबाद अउरी कश्मीर के एकीकरण करे में सफल भईले जा| दूसरा अध्याय ‘देश के भीतर मूलभूत एकीकरण’ में हमनी के देखनीजा कि कईसे सबसे पहले प्रशासनिक एकीकरण भईल, ओकरा बाद आर्थिक एकीकरण, सामाजिक एकीकरण भईल|\nएकरा अलावां राज्यन के भाषाई एकीकरण अउरी क्षेत्रीयता के खिलाफ एकीकरण प भी चर्चा कईनी जा| ओकरा बाद तीसरा अध्याय शुरू भईल जवन भारत के पडोसी देशन के साथे जतना युद्ध भईल बा ओकरा बारें में विस्तार से चर्चा हो रहल बा| एह अध्याय के पहिला अंक में भारत पकिस्तान के पहिला युद्ध 1947 के बात हो चुकल बा| अब दूसरा अध्याय में भारत चाइना युद्ध के बारें में बतकही होई|\nइतिहास के पन्ना में दर्ज इ भयावह युद्ध जवन 1962 में भारत अउरी चीन के बीचे भईल रहे| एह युद्ध के भारत चीन सीमा विवाद के रूप में भी जानल जाला| एह युद्ध में भारत के हार के सामना करे के पडल रहे| लेकिन इ युद्ध भारत के कूटनीति के वास्तविक मतलब सिखा गईल, जवना के तात्कालिक प्रधानमंत्री जवाहरलाल नेहरु ना समझ पावत रहन| चुकी कवनो महज सामान्य झगरा ना रहे जवना के बातचीत के जरिए समाप्त कईल जा सकत रहे|\nविवादित हिमालय सीमा युद्ध खातिर सिर्फ एगो बहाना मात्र रहे| जबकी मकसद में अउर भी कुछ शामिल रहे| चीन में 1959 के तिब्बती विद्रोह के बाद जब भारत, दलाई लामा के शरण देहलस तब भारत चीन सीमा पर हिंसक घटनान के एगो श्रृंखला शुरू हो गईल| भारत फॉरवर्ड नीति के तहत मैकमोहन रेखा से सटल सीमा प आपन पुलिस चौकी बनावे लागल रहे, जवन 1959 में चीनी प्रीमियर झोउ एनलाई के द्वारा घोषित वास्तविक नियंत्रण रेखा के पूर्वी भाग के उत्तर में रहे|\nचीन भारत प 20 अक्टूबर 1962 के आक्रमण कईलस जवन 21 नवम्बर तक चलल| प्रत्यक्ष रूप से चलल लगभग एक महिना के युद्ध में भारत के हार के सामना करे के परल रहे| हालाँकि चीन 1959 से ही अप्रत्यक्ष रूप से हालमा शुरू कर चुकल रहे जवना में छोट-छोट आक्रमण शुरू हो चुकल रहे| ओह घरी चीन, लद्दाख के कोंगकला में सबसे पहिले युद्ध के माहौल बनईलस जवना के भारत ना समझ पावल| सीमा प तनातनी के माहौल गह्रवे लागल रहे|\nचीन के सबसे बड बात इ निक ना लागल रहे कि भारत दलाई लामा के शरण काहे देहलस| शायद एही वजह से युद्ध के मूड बना लेलस| सीमा विवाद त बहाना मात्र ही रहे| हमला के ठीक दू दिन बाद यानी कि 22 अक्टूबर के तत्कालीन प्रधानमंत्री लोगन के सन्देश दिहले| उहाँ के भाषण में बेचारापन अउरी अफ़सोस के प्रतिबिम्ब आसानी से देखल जा सकत रहे| ओकरा बाद भारत के अरुणाचल प्रदेश अउरी चीन के अक्साई दुनों क्षेत्र में लगभग एक महिना तक युद्ध चलल|\nयुद्ध के शुरूआती दिनन में ही एह बात के अंदाजा लग चुकल रहे कि भारत, चीन के सामना ना कर पाई| देखत देखत में ऊतर पश्चिम क्षेत्र में चुशूल में रेजांग-ला अउरी पूर्व में नेफा के तवांग के लेके बोमडिला तक चीन आपन लाल झंडा लहरावे में सफल हो गईल| भारत के फ़ौज तितर बितर हो गईल| लड़ाई के 30 वाँ दिन फिर जवाहरलाल नेहरु रेडियो प आके जनता के नाम सन्देश देले जवना में हार के औपचारिक एलान भईल| एह में बोमडिला के भारत के हाथ से निकल गईला प आपन दुःख प्रकट कईल|\nहालाँकि 21 नवम्बर के चीन युद्ध विराम के घोषणा कर दिहलस| भारत के मिलल एह हार में जवन क्षेत्र प चीन कब्ज़ा कईले रहे ओकरा के छोड़े के एलान कईलस| एह एकतरफा एलान के बाद ही युद्ध ख़त्म भईल| अंतराष्ट्रीय स्तर प चीन के छवि ख़राब जरूर भईल| एह युद्ध से इ बात भी स्पष्ट भईल कि भारत के राजनीती में बहुत सारा अलगाव बा| आपसी जवन भी मतभेद रहे उ युद्ध के कारण सामने आइल अउरी अंतराष्ट्रीय स्तर प जाहिर भी होखे लागल|\nएक महिना के युद्ध में भारत बहुत कुछ गवां चुकल रहे| भारत के एक हजार से ज्यादा सैनिक शहीद भईल रहले अउरी लगभग एक हजार से ज्यादा घायल भईल रहले| 1696 सैनिकन के कुछ पता ही ना चल पावल| एकरा अलावां लगभग चार हजार सैनिकन के युद्ध बंदी के यातना झेले परल रहे| कुल मिला के भारत इ युद्ध हार चुकल रहे| एहिजा दू गो सवाल बहुत महत्वपूर्ण बा| पहिला कि आखिर इ युद्ध भईल काहे? आ दूसरा सवाल इ बा कि हमनी के इ युद्ध काहे हरनी जा?\nइ युद्ध काहे भईल एकरा तह तक जाए खातिर हमनी के साल 1950 के घटना तक जाए के परी| दुनो देशन के इतिहास अउरी कमोबेस लगभग एक साथे शुरू भईल रहे| भारत 1947 में आजाद भईल अउरी ओकरा ठीक दू साल बाद ही चीन में लम्बा संघर्ष के बाद पब्लिक रिपब्लिकन ऑफ़ चाइना एक साम्यवादी देश बनल| दुनो देशन के मौजूदा सफ़र एक साथे शुरू भईल|\nभारत 1947 में कम्युनिस्ट चीन के मान्यता त दे दिहलस लेकिन ठीक एक साल बाद 1950 में चीन एगो बरियार घटना के अंजाम दे दिहलस| चीन, भारत अउरी चीन के बीचे बसल आजाद देश तिब्बत प आक्रमण कर दिहले रहे| अउरी बहुत जल्द ही ओकरा प कब्ज़ा कर लिहलस| चीन तिब्बत के आपन एगो राज्य घोषित कर दिहलस| तिब्बत के प्रमुख दलाई लामा हवे जेकरा के लेके आज भी चीन अउरी भारत के बीच खीचतान चलत रहेला|\nपाहिले सिर्फ भारत के उत्तर अउरी उत्तरपूर्व के कुछ ही क्षेत्र भारत अउरी चीन से जुडल रहे लेकिन चीन के तिब्बत प कब्ज़ा के बाद भारत के बहुत बड सीमा के जुडाव चाइना से हो गईल जवना सुरक्षा प चिंता के नया आयाम खोल के रख दिहलस| प्रधानमंत्री जवाहरलाल नेहरु के लगे विदेश मंत्रालय भी रहे| नेहरु ने विदेश मंत्रालय के अधिकारिन खातिर एगो सन्देश जारी कईले जवना में उहाँ के एह बात के आवाहन कईनी भारत चाहे दुनिया के कवनो देश चीन के तिब्बत प हमला के ना रोक सकेला| अगर चीन भारत प कब्ज़ा करी त उ भारत पर भी हमला कर सकेला अइसन हालात में तीसरा विश्व युद्ध जन्म ले सकेला|\nओह सन्देश में एगो महत्वपूर्ण बात इ रहे कि जवाहर लाल नेहरु एह बात से भी अवगत करईले कि अगर भारत के विवादित जमीन प चीन हमला करी त शायद उ कब्ज़ा करे में भी सफल होई| जवाहर लाल नेहरु चीन के ताकत से कुछ ज्यादा भयभीत रहले| एह से उहाँ के सलाह देहनी कि हमनी के चीन से बढ़िया रिश्ता करे में ही भलाई बा| चीन के तिब्बत प कब्ज़ा के बाद जवाहर लाल नेहरु सीमा से संबधित बातचीत कहे के पहल भी शुरू ना कईले उहाँ के मानना इ रहे कि जब तक चाइना एह बात के आगे नइखे बढ़ावत तब तक भारत के तरफ से आगे बात कईल ठीक नइखे|\nचीन भारत से एह बात के आश्वासन देत रहे कि उ तिब्बत के मामला बहुत जल्दी ही शांति से सुलझा लिही| जबकी तब के गृहमंत्री सरदार बल्लभ भाई पटेल, जव्हारलाल नेहरु के चिठ्ठी लिख के चाइना के मंसा प संदेह व्यक्त कईले| उहाँ के कहनाम भी ठीक रहे कि चीन भारत के धोखा दे रहल बा| भारत के उत्तरपूर्व से जुडाव भी मुर्गा के गर्दन लेखा बा| एह से भारत के इ मामला के गंभीरता से लेके उचित कार्यवाई करे के चाहि ना त एकर बहुत बड कीमत भारत के चुकावे के पड़ सकत बा|\nसरदार बल्लभ भाई पटेल के पत्र से एगो बात साफ़ बा कि पटेल जी के मन में चाइना के लेके आशंका रहे| पटेल जी सिर्फ अकेले ना रहन जेकरा मन में संदेह रहे| उनका अलावां कांग्रेस में जतना भी दक्षिणपंथी नेता (पन्त से लेके जे. बी. कृपलानी तक) रहले सब लोग के मन में अइसने संदेह रहे| लेकिन समस्या इ रहे कि उ दौर अइसन रहे जवना में नेहरु के चुनौती देवे वाला कोई रहले ना रहे| जवाहरलाल नेहरु के एह सब प का प्रतिक्रिया भईल अउरी ओह प्रतिक्रिया के भारत अउरी चीन के रिश्ता प का प्रभाव पडल? आखिर इ समस्या शुरू कईसे भईल एह बारे में अगिला अंक में अगिला एतवार के एह प विस्तार से पूरा चर्चा होई|


हैदर काजमी आ अक्षरा सिंह के हैट्रिक लागे वाला बा – Anjoria\nडायनामिक भोजपुरी स्टार आ रियल रंगबाज हैदर काजमी आ अदाकारा अक्षरा सिंह के हिट जोड़ी हैट्रिक करे वाली बा. एह जोड़ी के फिल्म ‘कालिया’ एह साल के सबले चर्चित आ सफल फिलिमन में मानल गइल. एह जोड़ी के दुसरकी फिलिम रहल ‘बिगुल’ जवना के निर्देशन रविकांत के बा. आ अब हैदर काजमी अउर अक्षरा सिंह के जोड़ी नज़र आई ‘प्रतिघात’ में.\nजबरदस्त एक्शन भरल एह फिलिम ‘प्रतिघात’ के निर्देशक हउवन आनंद गहतराज आ संवाद लेखक मनोज पांडे. रोल सुनला का बाद काम करे के सकारे वाला हैदर काजमी के कहना बा कि एकरा एक-एक सीन पर दर्शक ताली बजइहें. जवना तरह रजनीकांत के एंट्री पर सिनेमाहाल में दर्शक ताली बजावेलें वइसही लोग हमरो एंट्री पर बजाई एह फिलिम ‘प्रतिघात’ में. अक्षरो सिंह एह फिलिम से बहुते खुश बाड़ी.\nविनय आनंद खींचलन ‘लक्ष्मण रेखा’


भोजपुरी सिनेमा में एगो नया रोमांटिक एक्शन हीरो आइल – Anjoria\n‘रानी चली ससुराल’ एगो अइसन पारिवारिक फिलिम जवना में एक्शन, रोमांस आ इमोशन के भरपूर तड़का बा. एही फिलिम से सामने अइलें मनमोहन तिवारी. पहिला हाली भोजपुरी जगत में एगो अइसन एक्शन हीरो आइल बा जवना के लात अक्षय कुमार के तरह चलेले आ जे शाहरुख खान का तरह रोमांस करेला.\nमनमोहन तिवारी के आदमी एहसे पहिले स्टार प्लस के धारावाहिक मन की आवाज़ ‘प्रतिज्ञा’ में देखले रहुवे. ईहो बात जाने जोग बा कि मनमोहन कराटे में ब्लैक बेल्ट हउवन आ अनेके कम्पटीशन जीतले बाड़न, अपना पहिलके फिलिम में अपना अभिनय, आ एक्शन से दर्शकन के दिल जीत लिहले बाड़न मनमोहन. पेश बा उनके से भइल बातचीत के कुछ अंश\nमनमोहन तिवारी जी, सबसे पहिले त अपना बैकग्राउण्ड क बारे में बताईं.\nहम बिहार के भोजपुर से आइल हईं आ अभिनय के अपना ललक का चलते दिल्ली के एगो थिएटर ग्रुप में करीब डेढ़ साल काम कइनी. फेर मुंबई अइनी त मज़ाक-मज़ाक में रियलिटी शो ‘राखी का स्वयंवर’ में पहुंच गइनी. फेर त ‘जमुनिया’, ‘आरक्षण’, ‘क्राइम पेट्रोल‘ अउर ‘होंगे जुदा ना हम’ जइसन अनेके धारावाहिक कइनी. स्टार प्लस के धारावाहिक ‘प्रतिज्ञा’ में राधे भैया के हमार किरदार बहुते सराहल गइल आ लोग हमरा के मनमोहन का बदले राधे कहि के बोलावे लागल.\nआपके पहिलका भोजपुरी फिलिम ‘रानी चली ससुराल’ 19 अप्रैल के बिहार में रिलीज हो चुकल बा. फिलिम में कइसे अइनीं?\nदरअसल, फिल्म ‘रानी चली ससुराल’ के लेखक महेश पाण्डे जी से हमार पुरान परिचय ह. चूंकि ऊ अनेके धारावाहिकन में हमार अभिनय देखले बाड़न से हमरा सोझा फिलिम ‘रानी चली ससुराल’ में काम करे के नेवता दिहलें त बड़का परदा पर आवे के कशिश का चलते हम सकार लिहनी आ ई फिलिम हमार पहिलका फिलिम बन गइल.\nएह फिलिम में रानी चटर्जी जइसन सफल अदाकारा संगे काम करत कइसन अनुभव भइल ?\nबहुते लाजवाब. दरअसल रानी सिनेमा भोजपुरी के एगो सफल आ बड़ अभिनेत्री हई, ई त हम सुनलही रहीं. बाकिर उनका संगे काम करे के पता चलल कि ऊ बढ़िया इंसानो हई. कबो महसूस ना होखे दिहली हमरा के कि ऊ बड़ अदाकारा हई. हमरा साथे पूरा सहयोग कइली आ समय समय पर गाइडो कइली. उनका साथे मौका मिले त दुबारा तिबारा काम कइल चाहब.\nएह समय कवन कवन फिलिम बा रउरा लगे ?\n‘सपूत’ आ ‘महाबली’ में त नजर आवे वाला बानी साथही कुछ अउरिओ फिलिमन के बात चलत बा जवना का बारे में अबहीं बतियावल ठीक ना रही. सपूत में हम पुलिस इंसपेक्टर बनल बानी जबकि हमार भाई एगो गुंडा बा. हमार नायिका पूनम बाड़ी. भाई के भूमिका में खेसारीलाल यादव बाड़न. साथही संजयो पांडे बाड़न.\nमनमोहन जी, मल्टी स्टार फिलिमन के दौर में का अइसन फिलिम कइल चाहब ?\nनिश्चित रूप से. काहे कि एहमें कवनो बुराई नइखे. शर्त बस एतने बा कि दमगर होखे आ हमार किरदार खास होखला क साथही कहानी के जुड़ल होखे. वइसे हम हर तरह के किरदार कइल चाहब काहे कि कलाकार त पानी का तरह होला जवन बरतन का हिसाब से बन जाला. दर्शक लोग के हँसइबो करब, जरूरत पड़ला पर रोइबो करब, आ हर ऊ काम करब जवना से लोग हमार अभिनय देख सको.\nOne thought on “भोजपुरी सिनेमा में एगो नया रोमांटिक एक्शन हीरो आइल”\nKyoun galat reprting karte ho ye pahle rakhi ke swaynvar aa chuka hai!!!!!!!!!!!!!! uske baad star plus par aaya………….


चुनावी होलिका में फेरू फुए जरली – टटका खबर\nMar 23, 2018 चुनाव, राज्यसभा\nउप्र से राज्यसभा ला भाजपा के नवो आ सपा के जया विजयी\nलखनऊ 23 मार्च, उत्तर प्रदेश से राज्यसभा के दस सीटन ला भइल चुनाव में भाजपा आपन नवो उमीदवारन के जीता ले गइल आ मायावती के उमीदवार हार गइलें.\nदसवाँ सीट ला मायावती के बसपा के उमीदवार भीमराव अम्बेदकर सपा, कांग्रेस, आ रालोद के समर्थन का बावजूद हार गइलें काहें कि तीन गो विधायक क्रास वोटिंग कइलें आ जेल में बन्द दू जने के भोट डाले के इजाजते ना मिलल.\nकेन्द्रीय वित्तमंत्री अरुण जेटली समेत भारतीय जनता पार्टी के सगरी उमीदवार – अनिल जैन, डॉ अशोक बाजपेयी, सकलदीप राजभर, कांता कर्दम, विजयपाल सिंह तोमर, जीवीएल नरसिम्हा, अउऱ हरनाथ सिंह यादव का साथही अनिल अग्रवालो – आजु निर्वाचित घोषित क दीहल गइलें. सपा के उमीदवार जया बच्चनो जीत गइली बाकिर गठबन्हन का बावजूद माया के जीत के गठरी खुलत खुलत रहि गइल.\nभोट गिनाए से पहिले सपा आ बसपा आपन शिकायत दाखिल कइलें जवना चलते गिनिती के काम दू घंटा देर से शुरु हो सकल. चुनाव आयोग एह लोग के आपत्ति के माने जोग ना मनलसि आ खारिज क दिहलसि.\nबाकी राज्यन में भइल चुनावन में छत्तीसगढ़ से भाजपा के सरोज पाण्डेय कांग्रेस के लेखराम साहू के 14 भोट से हरवली. एहिजा अमित जोगी, आ कांग्रेस के आर.के.राय अउर सियाराम कौशिक भोट ना डललें. भाजपा के दू गो अधिका भोट मिलल बा.\nपश्चिम बंगाल से कांग्रेस के अभिषेक मनु सिंघवी आ तृणमूल के चार गो उमीदवार जीतलें. बँवारा गोल के रबिन देव हार गइलें. अभिषेक मनु सिंघवी के 47 भोट मिलल जबकि कांग्रेस का लगे महज 32 विधायक रहलें. तृणमूल कांग्रेस के सुभाशीष चक्रवर्ती के 54 भोट, नदीमुल हक, अबीर विश्वास, आ डा. शांतनु सेन के 52-52 भोट मिलल. माकपा के रबिन देव के 30 भोट मिलल आ ऊ हार गइलें.\nझारखंड से राज्यसभा के एक एक सीट पर भाजपा के समीर उरांव आ कांग्रेस के धीरज साहू निर्वाचित घोषित भइल बाड़ें.


भिखारी ठाकुर के जयंती पर उनका के एह तरे इयाद कइले निराला - सार्थक समय\nहोम भोजपुरी भिखारी ठाकुर के जयंती पर उनका के एह तरे इयाद कइले निराला\nभिखारी ठाकुर के जयंती पर उनका के एह तरे इयाद कइले निराला\nभिखारी ठाकुर की कल जयंती है. उनकी जयंती पर संजीव के उपन्यास 'सूत्रधार' के एगो अंश के भोजपुरी अनुवाद कइले बाड़े निराला बिदेसिया\nभिखारी ठाकुर के काल्ह जयंती ह. उनका जयंती पर संजीव के उपन्यास ‘सूत्रधार’ के एगो अंश के भोजपुरी अनुवाद कइले बाड़े निराला बिदेसिया\nबबुआइन बाबू साहब से पूछली, ‘ई भिखारी के का हो गइल बा जी! तनी देखले बानी. मेहरारू लेखा बोली-बानी,चाल-ढाल…तनी देखब ना धेयान दे के. आयें जी, कहीं नामरद त ना नु हो गइले भिखारी! एह बात के गंध उड़त-उड़त बहोर बहू तक ले पहुंचल. आ फेरू उहवां से मनतुरनी देबी तक ले. भिखारी के जनाना मनतुरनी देबी तक ले.\nरामानंद सिंह के जनाना मनतुरनी से पूछली- ‘का रे नउनिया, राति खा आवेलन भिखारी!’ मनतुरनी लजा गइली. रामानंद बो कहली- ‘ना-ना, एह में लजाये से काम ना चली. जे बा से गड़बड़ा जाई. धीरे से कान में फुसफुसा के कहली.\nमनतुरनी कहली- आवेलन त. रामानंद बो पूछली- तोहार-उनकर संग साथ ठीक बा नु! मनतुरनी कहली- सोरहो आना जी! मनतुरनी के मुंह से बकार नइखे निकलत. लाजे जुबान गुंगियात जात बा. एह उमिर में केहू अइसन सवाल पूछले रहे. बाकिर जब मनतुरनी के भिखारी के लक्षण, चाल-चलन बतावल गइल त डेरा भी गइली मने-मन. चिहुंक गइली. रामजी के इयाद कइली. ओही घरी से भिखारी पर नजर रखे शुरू कइली. उनकर बोलल, चलल, उठल, बइठल पर. अब एतना दिमाग में बइठा लेले रहली मनतुरनी कि कबो-कबो रामानंद बो के बतिया सांच लागे, कबो कबो झूठ. कहे के त कह देले रहली रामानंद बो बबुआइन से बाकि बिना परखले उनकर मन ना मानत रहे.\nदिन बीत गइल. रात भइल. खा-पी के आपन कोठारी में जा के लेटली. केहू ना केहू कुछ बोलते रहे. केहू ना केहू आवाज दे देत रहे. मनतुरनी के एंड़ी के लहर कपारे चढ़त रहे ओह रात में केहू के आवाज सुन के, भनभनाहट सुन के भी. मने मन बुदबुदात रहली- काहे खातिर लोग एतना रतिया तक ले जगवारी करत रहेला. नीनो ना आवेला सभका. लागत बा कि सब बात लोग आजे बतिया लिही. आ ई बुढ़ऊ के त खंसवासिए लागल बा. इनकर खंसिये ना बंद होला कबो. जबरदस्ती सुते के कोसिस कई के सुत गइली मनतुरनी.\nरात के एक पहर बीतल. नीन आवत कहां रहे ओह रात. जाग के देखली कि सभे सुतल कि ना. मन के मना लेली कि सभे के नीन आ गइल बा. उठ के धीरे-धीरे गोड़ दबा के आगे बढ़ली. दुआरी के केवाड़ी के सिकड़ी धीरे से खोलली कि आवाज ना होखे. बाकि सिकड़ी त सिकड़ी. आवाजे क गइल. तुरंते मन में सोच लेली मनतुरनी कि केहू पूछी त कह देब कि पेशाब लागल बा, एही से खोलनी ह केवाड़ी. दुअरा पर देखली. बरात लेखा लोग सुतल रहे. मनतुरनी फेरू चिंतित कि बाप रे बाप, एतना लोग सुतल बा इहवां. केहू देख ली तब. फेरू मन में सोचली कि जान जाये केहू त जान जाये. कवनो चोरी-छिनारी करे जात बानी का?\nभिखारी के लगे पहुंचली. कान्हा हिलवली. फेरू कान में फुसफुसइली. पूरा नीन में बानी का जी! भिखारी मुंह से जवाब ना देले. पकड़ के अंकवारी में ले लिहले. पूरा शरीर में नस तड़तड़ा गइल. मनतुरनी के खुशी के ठेकाना ना रहल. कहली मने मन कि ना, सोरहो आना सही बाड़े. बबुआइन अनेरे मन में शंका जगा देली ह.\nमनतुरनी कहली- छी..छी. लाज नइखे लागत! भिखारी कहले- ना, तनिको ना. मनतुरनी कहली- एह मे त बड़ा चोख बानी बाकि चाल काहे ओइसन चलीना! भिखारी पूछले- कइसे हो! मनतुरनी कहली- ओसहीं, जइसे कवनो मेहरारू! भिखारी कहले- आयें. भक्क. सांचो!\nमनतुरनी कहली- खाली चलबे थोड़ी करी ना, हथवो मेहरारू लेखा ही हिलाईना आ देखिना भी मेहरे लेखा. कुल हाव-भाव जनाना लेखा हो गइल बा राउर. भिखारी कहले- का कहत बाडू. राम-राम. अपना आंखें देखलू ह हमरा में ई कुल लक्षण! मनतुरनी कहली- हमहीं खाली ना, राउर इयार रामानंद सिंह के घरे के, बहोर बहू आ ढेर दोसर लोग देखले बा. एगो बात कहीं. एतना कहत-कहत मुंह गड़ा देली मनतुरनी भिखारी के छाती में. भिखारी कहले- कहअ ना. मनतुरनी- रउआ ई नाच काहे नइखी छोड़ देत. नाच ना छोड़ेब त कम से कम मेहरारू के पाट कइल छोड़ दीं ना अब. भिखारी दुनो हाथ के हथेली से मनतुरनी के चेहरा उठवले आ होठ से होठ सी देले. ढेर देर तक दुनो परानी खटिया पर पड़ल रहल. फेरू कहले भिखारी- देखअ हम नाच के दल चलाइना. दोसरा के नचाइला. बखत जरूरत पर त हमरा भी…\nमनतुरनी बीचे में बात कटली. कहली- ना, ना, शीलानाथ के… भिखारी डंटले. डांट के आगे किरिया-कसम ना देबे देले मनतुरनी के. मनतुरनी कहली- एगो रउआ ना नाचेम त का नाच दल के हरजा हो जाई? भिखारी कहले- के तोहरा से कहल हा कि हम नाचीला! मनतुरनी कहली- मेहरारू त बनिला नू नाच में! भिखारी- हां. मनतुरनी- त जनि बनीं. भिखारी- हमरो कुछ बात सुनबू? मनतुरनी- बोलीं. भिखारी- ढेर लोग मेहरारू बनेला नाच में. मनतुरनी- ठीक बा बाकि तू काहे बनेलअ?\nभिखारी- पहिलका बात ई कि उ लोग हमरा मनजोग पाट ना करे. पहिलका बात ई सुनअ कि तुहूं त मेहरारू हउ. का खाली तोहार काम आंख मारल, लीलगाय लेखा कुंदक मारल, एतने भर बा! मनतुरनी- भक्क.रउओ नू! भिखारी- एतने त होला. पतुरिया बने तबो. सीता माई बने तबो. सब धन बाईस पसेरी बा. मेहरारू मरजाद होले. मरद के सखी होले. बहिन होले. बेटी होले. ममता के समुन्नर होले. फूल लेखा महके-गमके ले मेहरारू. नरम, प्रेम, छोह से छलकत रहेले मेहरारू.\nमनतुरनी- रउआ त सांचो में पूरा डूब गइनी मेहरारू के गुण में. भिखारी- बिना डुबले मेहरारू के तन, मन आ आत्मा कहां से ला पाईब? मनतुरनी अपना अंचरा से मुंह ढांक के हंसली- तन भी जी! भिखारी कहले- बिसवास करअ. जब हम मेहरारू बनी ला नू त लागेला कि हमार छाती फूल गइल बा. चूतर भारी हो गइल बा. कमर पातर हो गइल बा. बोली नरम हो गइल बा. लागेला कि एगो रस बह रहल बा अंदर. करेजा से होखत जांघ के बीच से भिंजावत नीचे तक जाला.\nमनतुरनी कहली- भक्क जी! भक्क-भक्क त कई बेर कह देली मनतुरनी, बाकि तबो मन के पूरा शंका गइल ना रहे अब ले. अबहियो सोरह आना संतुष्टि ना भइल रहे मन के. फेरू धीरे से कहली-ए जी सुनीं जी. का त नचनिया धीरे-धीरे मेहरारू हो जाला? भिखारी कहले- हम भइल बानी का?\nमनतुरनी- अबही त ना. बाकि बाद में…! भिखारी चुप. का जवाब देते. रात बीत के भोरहरिया होखल चाहत बा. मनतुरनी धीरे से कहली- चाहे त मरद, चाहे त मेहरारू. दुनो में से एके गो रहब नू? भिखारी- हं.\nभोर भइल. भिखारी चले लगले त लागे उनका कि केहू पाछे से डेगे-डेग टोक रहल बा- तनी ठीक से चलअ. अकड़ के. मरद लेखा. सीधे तन के चलअ. मरद लेखा. देखअ देखअ पाछे देखत बाड़अ. मेहरारू लेखा पाछे जनि देखअ. आगे देखत रहअ. ढीला नइखे होखे के…\nइहो पढ़ींः हमरा त रह-रह के इहे बुझाता, केहू से केहू के निबही ना नाता\nइहो पढ़ींः मलिकाइन के पाती- घर के लात नीमन, बाहर के सतावल बाउर\nपिछला लेखपटेल ने जम्मू-कश्मीर के सवाल पर इस्तीफे की पेशकश कर दी थी\nअगला लेखरवि प्रकाश- कैंसर को जिसने अभिशाप नहीं, वरदान के रूप में स्वीकार किया है\nमलिकाइन के पातीः किरिया पर जाई, माई-बाप मर जाई…\nमलिकाइन के पातीः चिरई के जान जाव लड़िका खेलवना\nचलनी हंसे सूप पर जवना में सतहत्तर गो छेद….\nबंगाल में 11 साल सीएम रहे बुद्धदेव, फिर भी न बंगला...\nपश्चिम बंगाल February 6, 2020\nबिहार में नियोजित शिक्षक की हड़ताल जारी, कोई सुनता ही नहीं\nप्रदेश April 13, 2020\nमैला आँचल का संदेश क्या है, आइए जानते हैं इस बारे...\nलेख April 17, 2020\nराहत पैकेज में कितनी राहत! समझने के लिए इसे पढ़ लीजिए\nविविध May 14, 2020\nCBI के शिकंजे में बंगाल, ममता की मर्जी के खिलाफ दर्ज...\nपश्चिम बंगाल May 3, 2022\nJharkhand Politics- भ्रष्टाचार से गहरा रिश्ता रहा है झारखंड का\nझारखण्ड May 3, 2022\nनीतीश के बदले अंदाज और चुप्पी से बिहार की सियासत में...\nप्रदेश May 3, 2022


जब कबो चुनाव आवेला, त अइसन लागेला जइसे बेमौसमी फागुन आ गइल होखे आ नवकी कनिया नियर जनता का संगें बुढ़ऊ राजनेता के देवर-भउजाई के रोमानी नेह-नाता कायम हो गइल होखे.\nLast Updated: October 12, 2020, 9:35 PM IST\nआखिर छिड़िए गइल कोरोना काल में चुनावी महाभारत.ई तय कइल बहुते कठिन बा कि के पांडव आ के कौरव? एह बीच 'बंबई में का बा ' का बहाना से जब बिहार के गुन गवाए लागल, त ओकर तोड़ो निकलि गइल--'बिहार में का बा'? जवाब ई बा कि बिहार में चुनाव बा. कोरोना से जंग चलते रहे कि बिहार में बेसम्हार बरसात आ फेरु बाढ़ आ गइल. एह जंग से दू-दू हाथ करत कहीं कि अब चुनावी जंग. बरसाती मौसम में चुनाव करावे के एगो लाभ ई होला कि सफेदपोशन के एक-दोसरा प कीचड़ उछाले खातिर कीच का खोज में फटीचर-अस सूरत ना बनावे के परे. ओइसे कीचड़ बेगर कमल खिले के बातो नइखे सोचल जा सकत. माफ करबि, हम कुदरती कमल के बात करत बानीं, कवनो दल के चुनाव-चिन्ह वाला कमल के ना.\nजब कबो चुनाव आवेला, त अइसन लागेला जइसे बेमौसमी फागुन आ गइल होखे आ नवकी कनिया नियर जनता का संगें बुढ़ऊ राजनेता के देवर-भउजाई के रोमानी नेह-नाता कायम हो गइल होखे भा भोली-भाली गाय जइसन जनता के हरियरी देखाके लोभावे के दिन आ गइल होखे. दरअसल चुनाव आ फागुन में कई गो समानता होला. फागुन भर कीचड़ उछाले के पूरा छूट रहेला आ चुनावो भर. हुड़दंग का बेगर ना फागुन सोहाला, ना चुनाव. फगुओ में नवही लोगन के बोलबाला रहेला आ चुनावो में. एगो में अबीर-गुलाल पोताइल रंग बिरंग के थोबड़ा, त दोसरा में रंग बिरंग के झंडा, पताका, बैनर, पोस्टर. एगो में कबीरा आ जोगीरा के धूम, त दोसरका में एक से बढ़िके एक धराऊं आ भड़काऊ नारा के अहमियत.\nदूनों मोका प दोसरा के मुंह पर करिखा पोते आ अपना मुंह पर के कारिख धोवेके पूरा छूट रहेला. एक-दोसरा के मखौल उड़ावत अजीबोगरीब उपाधि, नीमन-बाउर गारी होरिओ में दियाला आ चुनावो में. होरी खेले आ चुनाव लड़ेवालन के हुलिया देखते बनेला. चुनाव ले वोटर के बात के बुरा ना मानल जाला आ फगुओ में तींत बतकही आ गारी फजीहत के हंसिए ठिठोली बूझल जाला. फागुन भर बुढ़ऊ जवना कनिया के लारटपकाऊ निगाह से ताकेलन आ कनियो बूढ़ से देवर नियर मसखरी करेली स--फागुन भर बुढ़वा देवर लागे! चुनाव भर हमनीं के मसीहा हमनीं गरीब-गुरबा के आपन भगवान मानिके 'त्वमेव माता च पिता त्वमेव' के अखंड जाप करेलन आ हमनीं के फूलिके कुप्पा हो जानीं जा.\nचुनाव का बाद त बस इयादिए रहि जाई--ऊ दिन कतना सुन्नर रहुए! जदी बारहों महीना अइसने माहौल रहित, त बीसो अंगुरी घीव में रहित आ कपार कराही में! रउआ मने मन कोसत होखबि कि ई कमबखत कवना जबाना के चुनाव आ फागुन के बेसिरपैर के बात क के समय जाया करत बा! सांचो ऊ जबाना लदि गइल.अब त होरी आ चुनाव के चरचा चलते हंसी ठीक ओइसहीं गायब हो जाला, जइसे गदहा के माथ पर से सींग. फेरु त दिल में दहसत के थरथराहट आ मातमी धुन गूंजे लागेली स. चुनाव में अब या त बुलेट से बैलेट हासिल कइल जाला भा थैली से. थैली करेंसी नोटो के हो सकेला भा देसी ठर्रा के पाउचो के. लोकतंत्र के पहरुआ लोकतंत्र के मखौल उड़ावे खातिर अधिकृत बाड़न.\nसोझ-सांच गौमाता जनता वादा-आश्वासन के हरियरी खाके पगुरात रहो आ अपना गोबर से जनतंतर के पवित्तर करत रहो.रहनुमा भ्रष्टाचार के शिष्टाचार में बदलि देले बाड़न. अब जे भरभस्ट बा, उहे विशिष्ट बा आ जे विशिष्ट बा, ऊ भला अशिष्ट कइसे हो सकेला! अब रंग बरिसावे के ना, बलुक नंग बरिसावे के माने होला होरी आ चुनाव. नंग माने नंगापन.लंगटई, थेथरई. फलाना के वोट दिहल मंजूर बा आ कि छव इंच छोट करावल? ई लंगटई टीवी चैनलो बरिसावत बाड़न स समाजो बरिसा रहल बा आ पच्छिमी देसो से आयातित होके झमाझम बरखा होत बा.तबे नू कर्मसंस्कृति का जगहा काम-संस्कृति के नायाब परिपाटी परवान चढ़त बिया. का बरसात, का गरमी, का जाड़ा--अब त सालो भर फगुवा मनावल जात बा.\nपानी आ रंग--दूनों महंग बा एह देस में. एही से खून के होरी खेलल जात बा.रंग का जगहा नंग के अंगीकार करत अपहरन, लूट, शीलहरन जइसन रसीला-रोमांचक खेल चरचा में बाड़न स. भारत के खोज करेवाला के वंशज 'चोली के पीछे 'आ 'चुनरी के नीचे ' के खोज में जीव-जान से लवसान बाड़न आ मउज-मस्ती के जिनिगी-जवानी के मकसद बनाके सुरा, नील फिलिम, विदेसी संगीत, अय्याशी आउर देह के सरसता में मदहोश होके देसी संस्कृति के गुनगान में लवसान बाड़न. कोरोना काल के ई चुनावी जंग बेमिसाल होई.अबहीं त तेल देखीं आ तेल के धार देखीं.चुनावी जंग में ना जाने कतने बेगुनाहन के कद छव इंच छोट हो जाई.जनता एक हाली फेरु गजरा-मुरई बनी.\nना जाने, कतनन प कोरोना के कहर आ बिजुरी गिरी.खून के होरी खेले के सिलसिला त शुरू हो चुकल बा.एक बेरि फेरु बलि के बकरा बनिहन चुनावी डिउटी प तैनात मुलाजिम.दोसरा ओरि चुनावी जसन मनावे के होड़ लागी.फेरु सरकार बनावे खातिर महाभारत होई.चुनाव के सियासी जंग जारी बा.आगा-आगा देखीं, का होत बा?खुदा खैर करसु!


डा॰ राजेन्द्र प्रसाद आ हिन्दू कोड बिल – Anjoria\nदेश आ समाज भोजपुरिया लाल सरोकार\nडा॰ राजेन्द्र प्रसाद आ हिन्दू कोड बिल\nDec 3, 2010 डा॰ राजेन्द्र प्रसाद, हिन्दू कोड बिल\n(जनमदिन पर खास)\nबाबूजी महादेव सहाय आ माई कमलेश्वरी देवी के संतान राजेन्द्र प्रसाद के नाम भोजपुरिया लाल का तौर पर खास कर के लिहल जाला. बिहार के छपरा जिला के जीरादेई, आजु सिवान जिला में बा, में ३ दिसम्बर १८८४ के भइल रहे. राजेन्द्र प्रसाद अपना भाई बहिनन में सबले छोट रहलें. बाबूजी अरबी आ संस्कृत के विद्वान रहलें आ राजेन्द्र के पाँचे साल का उमिर में मौलवि साहब का लगे अरबी पढ़े भेज दिहल गइल रहे. हिन्दी आ हिसाब के पढ़ाई बाद में कइले. स्कूल के पढ़ाई छपरा जिला स्कूल से कइला का बाद पटना के टीकेघोष एकेडमी से पढ़ाई कइलें. फेर कलकत्ता के, अब कोलकाता, प्रेसिडेन्सी कालेज से विज्ञान के पढ़ाई करत रहलें. बाद में कुछ कारण से आर्ट्स में चलि गइले. अर्थशा्स्त्र में एमए कइला का बाद ऊ मुजफ्फरपुर के भूमिहार ब्राह्मण कॉलेज में प्रोफेसर बन गइलें आ बाद मेंओहिजा के प्रिन्सिपल. फेर बाद में नौकरी छोड़ि के कानून के पढ़ाई करे चल दिहलें. साल १९१५ में ऊ मास्टर आफ लॉ कर के डाक्टरेट इन लॉ करे इंगलैण्ड चलि गइलें.\nडा॰राजेन्द्र प्रसाद कोलकाता आ पटना में वकालत कइलें आ ओहि दौरान ऊ महात्मा गाँधी के निलहा आन्दोलन में शामिल हो गइलें. एकरा बाद ऊ देश के आजादी के लड़ाई में लाग गइलें. साल १९३४ में उनुका के काग्रेस के अध्यक्ष चुनल गइल आ साल १९३९ में ऊ फेर दुबारा अध्यक्ष बनलन जब नेताजी सुभाषचन्द्र बोस के पार्टी के अन्दरुनी विवाद का चलते पार्टी छोड़े के पड़ल.\nआजादी का बाद बनल संविधान सभा के उनुका के अध्यक्ष बनावल गइल आ ऊ संविधान सभा के कई गो समितियनो के अध्यक्ष बनलन. राजेन्द्र बाबू के खासियत रहल कि ऊ हर विवाद के आपसी बातचीत से सलटा लेत रहलें जवना से बात ढेर आगा ना बढ़ पावत रहे. फेर उनुका के देश के पहिलका राष्ट्रपति बनावल गइल.\nसादगी आ सज्जनता के उदाहरण डा॰राजेन्द्र प्रसाद के प्रधानमंत्री जवाहर लाल नेहरू से कई मामिला पर मतभेद रहे जवना में हिन्दू कोड बिल पर उनकर मतभेद सबले बेसी चर्चित रहल. बिल पर दस्तखत करे के उनुका इन्कार का बाद बिल के दुबारा पास करा के भेजे के पड़ल. आजु एह भोजपुरिया लाल के जन्मदिन का अवसर पर हम खास कर के हिन्दू कोड बिल पर राजेन्द्र बाबू के विचार पर केन्द्रित रहब.\nहिन्दू कोड बिल पर राजेन्द्र बाबू के पहिला आपत्ति एह बात खातिर रहल कि उनुका राय में तब के मौजूदा संसद एह योग्य ना रहल कि ऊ अतना मूलभूत प्रकृति के कानून बनावे. कुछ लोग के ई कहला पर कि संसद हर तरह के कानून बनावे में सक्षम बिया, राजेन्द्र बाबू के राय रहल कि तब त ऊ शादी के परम्परो खतम करे के कानून बना सकेले आ बहु विवाह, मनचाहा विवाह वगैरह सबके अनुमति दे सकेले. उनुका राय में ऊ संसद संविधान बनावे के मकसद से बनावल गइल रहे आ अगिला चुनाव में जीत के आवे वाला सांसद अइसनका मूलभूत बदलाव का बारे में फैसला करे त बेसी ठीक होखी. आ एकरा खातिर खास तौर से जनमत लिहल चाहीं.\nदोसरका विरोध ऊ एह बाति पर करत रहलें कि अगर हिन्दू कोड बिल के नियम सामाजिक हित में बा त अइसनका कानून सभका पर लागू होखे के चाहीं खालि हिन्दूवने पर काहे ? राजेन्द्र बाबू के विचार रहे कि अइसनका यूनिफार्म कोड बने के चाहीं. आ अगर एह कानून से एके गो समुदाय के फायदा चहुँपावे के बा त ओह समुदाय से एकरा पर राय लिहला के जरुरत बा.\nतिसरका विरोध एह पर रहे कि एह कानून के परम्परा पर आधारित बनावल कहल जा रहल बा जबकि सभै जानत बा कि हिन्दू समाज में अलग अलग इलाकन में अलग अलग तरह के परम्परा बाड़ी सँ. हमनी के अपने जिनिगी में हिन्दू समाज में बहुते परिवर्तन देख चुकल बानी सँ. त ओह नैसर्गिक विकास के राह काहे रोकल जाव ?\nजहाँ तक एक शादी के बाति बा त राजेन्द्र बाबू त ओह हद तक एहराय के रहलन कि एक बेर शादी कर लिहला का बाद केहू के, चाहे ऊ मरद होखे भा मेहरारू, दुबारा शादी करे के अनुमति ना दिहल जाव. बाकिर संगही इहो कहलें कि ई बाति एह युग में अइसन संभव ना हो सके. कहलें कि हमनी का देखते बानी जा कि बहुविवाह प्रथा धीरे धीरे खतम हो रहल बा तब ओह गिनल चुनल लोग के बहु विवाह से काहे रोकल जाव जबकि एहिजे दोसरा लोग के एकर पूरा छूट दिहल जा रहल बा. राजेन्द्र बाबू के कहना रहे कि अइसनका उदाहरण हिन्दू कोड बिल के हर प्रावधान पर दिहल जा सकेला.\nसंयुक्त परिवारो धीरे धीरे खतम हो रहल बा काहे कि ऊ आजु के युग के बदलाव नइखे सह पावत. राजेन्द्र बाबू के कहना रहे कि एह बँटवारा के सहजता से निबटावे के प्रावधान मिताक्षरा प्रणाली में मौजूद बा. एहमें बालपन के विकलांगता, वृद्धावस्था, बीमार सभकर व्यवस्था मौजूद बा आ एकरा से दोसरा लोग पर कवनो बोझो ना पड़े. आ एह दिशाईं सरकार के प्रयास बहुते अधूरा बा काहे कि ऊ सभकर इन्तजाम करे के बोझा ना ले सके. सरकार जानबूझ के परिवार व्यवस्था के तूड़ पर आमादा बिया आ परिवार के मरजी का खिलाफ कवनो सदस्य के बंटवारा करावे के अधिकार दे रहल बिया.\nडा॰राजेन्द्र बाबू के विरोध एहू पर रहे कि पारिवारिक संपत्ति में लड़कियन के हिस्सा दे के एगो अइसना आदमी के दखलन्दाजी करे के अधिकार दिहल जा रहल बा जे परिवार से कवनो लगाव ना महसूस करे. अगर दोसरा धर्म का तरह हिन्दूवो में अपने रिश्ता वालन से बियाह करे के परम्परा रहित त दोसर बाति रहित काहे कि तब उहो सदस्य परिवार से जुड़ल रहित. उनकर कहना रहे कि अइसन नइखे कि हिन्दू समाज में लड़कियन के सुरक्षा नइखे. हमनियो में स्त्रीधन के परम्परा बा जवना के केहू ना ले सके.\nसबकुछ कहला का बादो ऊ जानत रहलें कि सरकार उनुकर बाति मानी ना. आ उहे भइल. हिन्दू कोड बिल जवाहर लाल नेहरू का जिद्द का चलते संसद से दुबारा पास करावल गइल जेहसे कि राष्ट्रपति ओह पर दस्तखत करे के मजबूर हो जासु. बारह साल देश के राष्ट्रपति रहला का बाद साल १९६२ में राजेन्द्र बाबू रिटायर हो गइनी आ पटना के सदाकत आश्रम में आ के रहे लगनी जहवाँ २८ फरवरी १९६३ के उहाँ के निधन भइल. देश के एह पहिला राष्ट्रपति के अन्तिम संस्कार दिल्ली में ना करा के पटना के बाँसघाट पर करावल गइल जहवाँ एह भोजपुरिया लाल के एगो छोटहन स्मृति स्थल बा. राजेन्द्र बाबू अगर नेहरू गाँधी परिवार से रहतन त उनको खातिर शान्तिवन भा शक्तिस्थल बनावल गइल रहित. बाकिर अपना भोजपुरिया संस्कार का चलते राजेन्द्र बाबू समझौता ना कइलें आ नेहरू के प्रिय पात्र ना बनलन.\nचलत चलत याद पड़ल कि राजेन्द्र बाबू के शादी बारह साल का उमिर में राजवंशी देवी से करा दिहल गइल रहे.\nसंदर्भ ग्रन्थ डा॰ राजेन्द्र प्रसाद, करेस्पान्डेन्स एन्ड सेलेक्ट डाकुमेन्ट्स, १७ वाँ खण्ड, पृष्ठ २९३ से २९७\n3 thought on “डा॰ राजेन्द्र प्रसाद आ हिन्दू कोड बिल”\nबहुत बढ़िया,सुनियोजित आ ज्ञानवर्धक प्रासंगिक अग्रलेख.\nदेशवा के रत्न रहलें , बड़ी रे महान\nहो भोजपुरिया लाल !!\nबाबूजी महादेव माई,देवी कमलेश्वरी\nजीरादेई गऊँवा, जिला छपरा में सगरी\nलिहलें जनम, बाजल झाल\nहो भोजपुरिया लाल !\nडा॰राजेन्द्र प्रसाद ,\nपटना ,कोलकता,इंगलैण्डवा में पढिके\nवकील- प्रोफेसर के , नोकरिया रे छोडिके\nबापू संघे मिली गईल ताल\nप्रथम राष्ट्रपति के, कुरुसिया पे बईठिके\nनया अध्धयाय , इतिहाशावा में जोडिके\nबारहो बारिस कईलें राज\n१९६३ फरवरी के महिनवा\nतारीख २८ के , हो गईले देहांतावा\nरोई -रोई सभे , भईले बेहाल\nsabse pahile bharat ke pahilka rastrapati ke hamar sardhanjali. sardha ke ajuri.\nbahut gyanparan allekh.\neditor: BBhojpuri Zindagi.\nLeaveaReply to Santosh Patel\tCancel reply


Bhojpuria.com | राउर सहयोग केहु के जान बचा सकेला...\nHome Samachar Vishesh राउर सहयोग केहु के जान बचा सकेला...\nराउर सहयोग केहु के जान बचा सकेला...\t01 February 2012\tNews Desk\tजमशेदपुर। आपन जिनगी बचाये खातिर जुझ रहल लोगन के सहायता पहिलहुँ जय भोजपुरी परिवार कइले बा, अउर एक बेर फेर एगो दुखियारी महिला हमनी के सामने बाडी। एह तस्वीर के गौर से देखीं, इनिकर नांव उमा विस्वास हवे, अउर ई कैंसर से पीडित बाडी। ई फोटो काफी पुरान हवे, अउर अभी इनिकर चेहरा देखला के बाद नया फोटो खिंचे के हिम्मत ना होला। इनका परिवार में पति-पत्नी के अलावा एगो लइकी (13 साल) अउर एगो लइका (8 साल) भी बाटे। जिंदगी अउर मौत के बीच झूल रहल एह महिला के पति साइकिल पर घुम-घुम के बिस्कूट, पापड अउर एह तरह के छोट-छोट चीज बेचे लन, जवना से जइसे तइसे परिवार के गुजारा चलेला। इलाज खातिर दर-दर के ठोकर खा रहल एह परिवार के पीडा हमरा ना देखल गइल, जब आज सांझी खान ई बेहोश होके गिर गइली। हमनी के तनकियो सहायता एह महिला के जिनगी बचा सकेला, अउर हमनी के मानना बा कि "कवनो व्यक्ति खातिर, ओकरा परिवार खातिर, समाज खातिर, अउर मानवता खातिर केहु के जिनगी बहुत मूल्यवान होला।" चूंकि उनका लगे कवनो बैंक खाता नइखे, ओह से रउआ आपन सहयोग राशि "भोजपुरिया डॉट कॉम" के बैंक खाता में भेज सकेनी, अउर एह अभियान के समाप्ति पर हमनी का उनका परिवार के ऊ राशि नकद में सुपुर्द करब जा, अउर ओह समय के फोटो भी एहिजा पोस्ट कइल जाई। सहायता राशि रउआ एह अकाउंट में चेक/कैश से जमा करा सकेनी: State Bank of India (SBI), Jamshedpur Branch IFS Code: SBIN0000096 A/c Number: 30219994536 A/c Name: BHOJPURIA.COM सहायता राशि जमा कइला के बाद ओकर रसीद रउआ एह लिंक पर (http://www.jaibhojpuri.com/profiles/blogs/please-help-uma-biswas) पोस्ट कइ सकेनी। हमनी का निहोरा करब जा कि भोजपुरिया डॉट कॉम के विजिटर लोग एह अभियान में हाथ बढाव। राशि के कवनो बंधन नइखे, रउआ कवनो राशि सीधे एह बैंक अकाउंट में भेज सकेनी। एगो गरीब आ अभावग्रस्त परिवार के मदद खातिर अगर हमनी का सामने ना आयेब जा, त के आई? आईं, पीडित मानवता के सेवा कइल जाव... जय भोजपुरी परिवार के पुरान अभियान एहिजा देखल जा सकेला: गायिका अंशुमाला के मदद करीं आईं, एगो जरुरतमंद के सहायता कइल जाव... Related news items:\nगायिका अंशु के मदद करीं\nआईं, एगो जरुरतमंद के सहायता कइल जाव...\nComments (1)\tभगवान से प्राथना\t1\nWednesday, 01 February 2012 22:32\tPankaj Praveen\tआज कल केंसर के मरीज के खातिर बहुत सारा संस्था काम करी रहल बाड़ी सन हम एडमिन जी से अनुरोध करब की ओह लोगन से भी एह बारे में बात कइल जा सकत बा.\nहम १ हजार रुपया के सहयोग धनराशी भेजत बानी...अउर भगवान से प्राथना करत बानी की उहा के जल्द से जल्द एह कष्ट से मुक्ति मिले अउर सवस्थ अउर सुखी जीवन व्यतीत करस..


उपचुनाव – Page2– टटका खबर\nअतवार का दिने छपरा के रामजयपाल सिंह यादव कालेज का मैदान मे लालू प्रसाद आ नीतीश कुमार एक मंच प मौजूद रहले. विधानसभा चुनाव मे भाजपा के हरावे खातिर दुनू जने वइसही एके साथ हो गइल बाड़े जइसे बाढ़ का चलते साँप आ नेउर एके गाछ पर शरण ले लेले. कबो लालू के जंगल राज\nमुख्यमंत्री जीतन राम मांझी के बयान से बिहार के राजनीति गरमाइल\nकुछ दिन पहिले बिहार के मुख्यमंत्री के बयान आइल रहे कि अगर चुनाव में जदयू राजद कांग्रेस गठबन्हन के बहुमत मिलल त नीतीश कुमार मुख्यमशत्री बनीहे. एह बयान का बाद बिहार के राजनीति गरमा गइल बा. राजद के कहना बा कि अबहीं एह तरह के कवनो बातचीत भा फैसला नइखे भइल. एह बयान का चलते\nनरकटियागंज, राजनगर, जाले, छपरा, हाजीपुर, मोहिउद्दीनगर, परबत्ता, भागलपुर, बाँका, आ मोहनिया विधानसभा सीट पर होखे वाला चुनाव के अधिसूचना पिछला 26 जुलाई के जारी हो गइला का बाद परचा दाखिला के काम शुरु हो गइल बा. एह सीटन ला तीन गो गोलबन्दी सामने आइल बा. भाजपा आ लोजपा के गोलबन्दी, कांग्रेस राजद आ जदयू के\nबिहार में दस गो विधानसभा सीट पर होखे जात उपचुनाव ला एक तरफ भाजपा नीत राजग आ दोसरा तरफ जदयू, राजद, कांग्रेस, वाम दल वगैरह पार्टियन के घेराबन्दी शुरु हो गइल बा. भाजपा के कहना बा कि राजग के सगरी दल एह उपचुनाव ला पूरा से तइयार बाड़े. ओने जदयू नेता आ बिहार के मुख्यमंत्री\nहंडिया में चौदह जने मैदान में\nइलाहाबाद जिला के हंडिया विधानसभा सीट पर सपा विधायक महेश नारायण सिंह के निधन का चलते होखे वाला उपचुनाव में चौदह जने चुनाव मैदान में बाड़े. पन्द्रह लोग परचा दाखिल कइले रहुवे जवना में से एक जने परचा वापिस ले लिहलन. अब चौदह लोग मैदान में रह गइल बा.\nबलिया में प्रधानी के उपचुनाव\nहालही में बलिया के जिगिनी आ खड़ीचा गाँव में ग्राम प्रधान खातिर उपचुनाव करावल गइल. मनियर ब्लाक में जिगिनी के प्रधान रहल रामजनम चौहान के निधन से खाली सीट पर भइल उपचुनाव में स्व॰ रामजनम चौहान के पत्नी कौशल्या देवी के श्यामबिहारी राजभर के पत्नी मीरा देवी उनसठ वोट से हरा दिहली.गड़वार ब्लॉक के खड़ीचा


मुंबई में ’अन्धा कानून’ के शानदार प्रीमियर शो – Anjoria\nमुंबई में ’अन्धा कानून’ के शानदार प्रीमियर शो\nNovember 7, 2012 Editor मनोरंजन 0\nसिनेविस्टाज प्रस्तुति आ हिना आईएनसी के बैनर में बनल भोजपुरी फिल्म ’अन्धा कानून’ के प्रीमियर शो मुंबई के अंधेरी में नवरंग थियेटर में कइईल गइल.\nएह मौका पर फिलिम के अभिनेता शमीम खान बतवलें कि ई उनुकर पहिला फिलिम ह जवन रिलीज भइल बा. कहलन कि करीब आधा दर्जन फिलिम बन के तइयार बाड़ी सं. मुंबई में ’अन्धा कानून’ के शानदार रिलीज़ से उत्साहित शमीम भरोसा जतवले कि बिहार आ यूपीओ में एकरा के पसंद कइल जाई. फिलिम देखे आ सराहे वाला दर्शकन से आभार जतावत शमीम खास कर के अपना बड भाई समान आ भोजपुरी सुपर स्टार मनोज तिवारी के धन्यवाद दिहलन जिनका से उनुका बहुत कुछ सीखे के मौका मिलल.\nफिलिम के निर्माता बाबू त्यागी, निर्देशक इसरार अहमद, सह-निर्माता वसीम एस. खान, संगीतकार वैष्णो देवा अउर सुनील झा, गीतकार नज़र मोहरसवी, प्रमोद पांडे, तौफीक पालवी, लेखक सलीम मो., छायांकन एस. प्यारे, मारधाड़ कैशल-मोजे़ज, आ नृत्यनिर्देशक पप्पू खन्ना हउवें.\nफिलिम के मुख्य कलाकारन में मनोज तिवारी, रानी चटर्जी, शमीम खान, रिंकू घोष, अवधेश मिश्रा, उमेश सिंह, एहसान खान, लईक खान, सीपी भट्ट, संतोष मिश्रा, इरफान आर. खान, और नागेश मिश्रा, सिमा सिंह, सम्भावना सेठ, अरूण सिंह, अउर अली खान शामिल बाड़ें.\n’लहू के दो रंग’ से राजेश राज के आगमन\n‘दिलदार सांवरिया’ बनलन संजय पाण्डेय\nभगवान राम के पियक्कड़ कहे वाला द्रमुक नेता करुणानिधि के बीमारी से मौत\nजदयू सांसद हरिवंश होखीहें राज्यसभा उपसभापति पद के राजग उम्मीदवार\nपिछड़ा वर्ग आयोग के संवैधानिक दर्जा देबे खातिर संसद के मंजूरी


खबर एक नजर में (9 जून 2011) – टटका खबर\nदेश पारदर्शिता के दौर से गुजर रहल बा, कहलन एंटोनी\nकेन्द्र सरकार में निर्विवाद रुप से ईमानदार रक्षा मंत्री ए॰के॰ एंटोनी के कहना बा कि देश पारदर्शिता के दौर से गुजर रहल बा जवना के रोकल ना जा सके. कहलन कि राजनीतिज्ञ, अधिकारी वर्व, व्यवसायी वर्ग, सशस्त्र सेना, आ प्रमुख पद पर नियुक्त बहुत लोग अबहियो एकरा के माने के तइयार नइखन. एही चलते एह परिवर्तन के राह में समस्या आवत बा. मीडिया के सलाह देत एंटोनी कहलन कि ओकरा आपन सामाजिक जिम्मेदारी निभावत लोकतंत्र के कवच का तरह काम करत रहे के चाहीं. दोसरा तरफ गृहमंत्री अपना पुलिसिया कर्म के जायज ठहरावत मीडिया से अपना पर संयक राखे के सलाह दिहले बाड़े. उनुका शिकायत बा कि आन्दोलन के बेवजह बेसी तूल देत बिया मीडिया.स\nआजादी के दुसरकी लड़ाई खातिर तइयार रहे के कहलन अन्ना\nरामलीला मैदान पर अनशन करत सूतल लोग पर पुलिसिया अत्याचार का खिलाफ दिल्ली के राजघाट पर अनशन करत अन्ना हजारे कहलन कि सरकार लोकतंत्र के खिलाफ काम करत बिया आ हमनी के डरवावे में लागल बिया. बाकिर हमनी का डेरायब जा ना. अन्ना आरोप लगवलन कि एगो मंत्री उनुकर हत्या करवावे खातिर तीस लाख के सुपारी दिहले रहलन बाकिर सुपारी लेबे वाला अन्ना के हत्या करे से इन्कार कर दिहलसि. अन्ना सरकार के चेतवले कि अगर १५ अगस्त ले लोकपाल बिल लागू ना भइल त ऊ १६ अगस्त से फेर अनशन पर बइठीहें आ देश के लोग के गोहार लगवलन कि दूसरकी आजादी के लड़ाई लड़े खातिर सभे तइयार रहो.\nकर चोरन पर नजर राखे खातिर तरीका खोजत बिया सरकार\nभठियरपन का खिलाफ रोज रोज हो रहल आन्दोलन से परेशान केन्द्र सरकार आपन छवि सुधारे खातिर लीपा पोती में लागल बिया. पिछला महीना एगो समिति बनवले रहल जवना से करिया धन के जब्त कर के ओकरा के राष्ट्रीय संपत्ति बनावे के कानूनी ढाँचा के सुझाव माँगल गइल बा. अब एगो नया समिति बना दिहल गइल बा जवना से कर चोरावे वालन के पता लगावे, ओह लोग के नाम जगजाहिर करे आ बकाया कर वसूली के तौर तरीका खोजे के कहल गइल बा. सरकार अब कह सकेले कि ऊ करिया धन का खिलाफ काम करत बिया.\nइज्जत का नाम पर जान लेबे वाला दस लोग के फाँसी\nकाल्हु एटा के एगो अदालत अक्टूबर २००८ में तीन लोग के हत्या का आरोप में दस जने के फाँसी के सजा सुनवलसि. जलेसर क्षेत्र के तिलखेसरा गाँव के एगो लड़िका उदयपाल गाँवे के एगो लड़की के ले के भाग गइल रहे. बाद में लड़िकी के बाप रमेश पाल लड़िकी का साथे ओह लड़िका आ ओकरा भाई के बालूखेड़ा गाँव में पकड़ लिहलसि आ अपना साथियन का मदद से तीनो के मारत पीटत अपना गाँवे ले आइल जहाँ ओह तीनो के गोली मार दिहल गइल. एह मामिला में एक दर्जन लोग पर मुकदमा चलल. एक आदमी के सुबूत का अभाव में छोड़ दिहल गइल आ एगो के एक साल के जेल के सजा सुनावल गइल. बाकी दस जने के फाँसी पर झुला देबे के आदेश दे दिहलसि अदालत.\nबाबा रामदेव अब आपन सुरक्षाकर्मी बहाल करीहे\nअनशन पर बइठल बाबा रामदेव काल्हु कहलन कि केहू के मारे खातिर ना बलुक अपना सुरक्षा खातिर ऊ एगारह हजार लोग के भर्ती करीहन जिनका के शास्त्र का साथे शस्त्रो के शिक्षा दिहल जाई. कहलन कि ई एहसे जरुरी हो गइल बा कि अब केहू उनकर आ उनुका आन्दोलन में शामिल लोगन के पिटाई ना कर सकी. रामदेव के एह बयान से उनुका विरोधियन, खास कर के केन्द्र सरकार के, एगो नया मुद्दा मिल गइल बा रामदेव के गलत साबित करे खातिर. बाबा रामदेव पर लागत नाजायज धन के आरोपन का जबाब में बाबा आजु साँझ अपना से जुड़ल हर संस्था के संपत्ति के घोषणा करे वाला बाड़न.\nमास्टर बने खातिर लोग खोजले नइखे खोजात\nदेश में शिक्षकन के अतना बड़हन बहाली होखे जा रहल बा कि कुछ राज्यन में शिक्षक पद खातिर लायक लोग खोजले नइखे खोजात. अब केन्द्र सरकार कहले बिया कि राज्य सरकार अब शिक्षक पद पर न्यूनतम योग्यता का आधार पर बहाली कर सकेले बाकिर बहाल लोग के पाँच साल का भीतर पेशेवर योग्यता, माने कि डी॰एड॰ आ बी॰एड॰, हासिल कर लेबे के होई. ई छूट खास कर के पश्चिमबंगाल आ बिहार के दिहल गइल बा.\nबख्तियारपुर में गंगापर पुल के शिलान्यास\nकाल्हु मुख्यमंत्री नीतीश कुमार बख्तियारपुर में बख्तियारपुर ताजपुर महासेतु जवना के कर्पुरीब्रिज कहल जाई, के शिलान्यास कइलन. बिहार में एकरा के लेके सात गो महासेतु पर काम चल रहल बा. सरकार के कोशिश बा कि राज्य का कवनो कोना से छह घंटा में पटना पहूँचल जा सके. बख्तियारपुर पुल बन गइला का बाद पटना के गाँधी पुल पर से दबाव कम होखी काहे कि तब उत्तर बिहार से दक्खिन बिहार भा झारखण्ड जाये वाली गाड़ियन के गाँधी सेतु पार करे के जरुरत ना रही.स\nआन्ही पानी में दस जने के मौत\nपिछला दु दिन में आइल आन्हीपानी से बिहार में दस लोग के मौत हो गइल बा.मधेपुरा में दू जने, वैशाली में तीन लोग, पटना दीघाघाट फतुहा आ भागलपुर में एक एक आदमी, आ पश्चिमी चंपारण जिला में दू लोग के मौत हो गइल बा. ई संख्या अबही बढ़ सकेले काहे कि मधेपुरा में चार लोग अबहियो लापता बाड़े.\nत्रिनिडाड का क्वींस पार्क ओवल मैदान में भइल दुसरका एकदिना मैच में भारत वेस्ट इंडीज के चार विकेट से हरा दिहलसि.\nथाईलैण्ड ओपन ग्रां प्री गोल्ड बैडमिंटन टूर्नामेंट में पी॰ कश्यप तिसरका दौर में आ सायना नेहवाल दुसरका दौर में चहुँप गइल बाड़ी.


टटका खबर, 18 फरवरी 2017, शनिचर – टटका खबर\nटटका खबर, 18 फरवरी 2017, शनिचर\nयूपी विधानसभा चुनाव के तिसरका दौर के वोटिंग कालमहु अतवार का दिने होखे जा रहल बा. एह दौर में 12 जिलन – फर्रूखाबाद, कानपुर, कानपुर देहात, हरदोई, कन्‍नौज, मैनपुरी, इटावा, औरेया, लखनऊ, उन्‍नाव, सीतापुर अउर बाराबंकी – के 69 सीटन ला वोटिंग करीहें मतदाता. मतदान सबेरे सात बजे से शुरू होके साँझ पांच बजे ले चली. एह बीच2लाख 41 हजार मतदाता 105 मेहरारु उम्‍मीदवार समेत 826 उम्‍मीदवारन के भावी तय क दीहें.\nगाजीपुर जिले के गहमर इलाका में धान के भूसी लदले बिहार से गाजीपुर जात एगो ट्रक गहमर यूनियन बैंक शाखा का नियरा एगो गड़हा में पलट गइल. एकरा नीचे दू गो बच्चा दबा गइले सँ. लइकी के त लोग भूसा से बहरी निकाल लीहल बाकिर सात बरीस के एगो लइका ओही में मर गइल. एह हादसा से खिसियाइल लोग थाना प बवाल काटल आ सड़क प दू गो अउर ट्रक के आग लगा दीहल.\nकेन्द्रीय रेल राज्य मंत्री मनोज सिन्हा कछवा बाजार में एगो चुनावी सभा में बोलत सपा के ‘काम बोलता है’ प चुटकी लेत कहलन कि जिला में दू गो अजूबा पुल आ 12 बरीस पहिले से शिलान्यास का बादो अइसहीं पड़ल इंजीनियरिंग कालेज एकर सही उदाहरण बा. कहलन कि सपा सरकार के मुखिया नोयडा एक्सप्रेस वे के उदाहरण देलें जवना प हर किलोमीटर 32.85 करोड़ के खरचा आइल जबकि केन्द्र सरकार के एक्सप्रेस-वे प महज 18 लाख रुपिया खरच होला.\nबिहार विधान परिषद के चार गो सीट ला होखत चुनाव महागठबंधन में फाँक लउके लागल बा. चार गो में एकहू सीट ना मिलला से नाराज कांग्रेस आपन दू गो उमीदवार मैदान में डाल दिहले बिया. एहीजा9मार्च के वोटिंग होखे जा रहल बा.\nसुप्रीम कोर्ट का आदेश से मजबूर बिहार सरकार शहाबुद्दीन के बेउर जेल से दिल्ली खाति भेज दिहलसि. बाहुबली राजद नेता शहाबुद्दीन के बिहार संपर्क क्रान्ति ट्रेन से ले जाइल जाल बा.\nसुप्रीम कोर्ट का आदेश का बाद सपा सरकार के मंत्री आ चुनाव में उमीदवार गायत्री प्रजापति समेत सात जने का खिलाफ गौतमपल्ली थाना में सामूहिक बलात्कार के मामिला लिखल गइल बा. हो सकेला कि एह मामिला में उनुकर गिरफ्तारियो हो जाव.\nसोनभद्र जिला के राबर्ट्सगंज कोतवाली इलाका में वाराणसी-शक्तिनगर हाईवे प भइल सड़क हादसा में एगो ट्रैक्टर चालक के मौत हो गइल आ ओह प सवार दू जना घवाहिल हो गइलें. मिर्जापुर जिला के अदलहाट इलाका के मानिकपुर गाँव के ट्रैक्टर चालक अपना दू गो साथियन साथे अहरौरा से ईंटा लादके राबर्ट्सगंज आवत रहल जब तकिया गांव का नियरा एगो ट्रक से धक्का लाग गइल.\nतमिलनाडु के मुख्‍यमंत्री ई पलनीसामी विधानसभा में विपक्ष के निकलवइला का बाद भइल वोटिंग में 122 विधायकन के समर्थन हासिल क के विश्‍वास मत जीत लिहलन. जाने जोग बा कि जयललिता के नाम प जीतल ई लोग आजु उनुका अनेके फैसला का खिलाफ हो गइल. पनीर सेल्वम प उनुका भरोसा रहल त पनीर सेल्वम के हटा गीहल गइल. शशिकला आ उनुका भतीजा के निकाल फेंकले रही त अब एही लोग के तूती बोलत बा गोल में. जयललिता मर गइली, शशिकला जिन्दाबाद.\nमहात्मा गाँधी पुल से सटले बनल हाजीपुर पटना पीपा पुल के उद्घाटन करत बिहार के उपमुख्यमंत्री ताजस्वी यादव कहलन कि जून ले दीघा पहलेजा, अउर आरा छपरा पुलो चालू हो जाई.\nTags: आरा छपरा पुल, कछवा बाजार, गाजीपुर, तमिलनाडु, यूपी विधानसभा चुनाव, शहाबुद्दीन, सोनभद्र\n«« टटका खबर, 17 फरवरी 2017, शुक\nटटका खबर, 19 फरवरी 2017, अतवार »»\nकंपनी कैंप पर हमला करे वाला9गो नक्सली गिरफ्तार\nअगिला जून से शुरू हो जाई आरा-छपरा पुल\nआरा-छपरा पुल के पहुँच पथ के जमीन के लोचा


बच्चियन से कुकर्म करे वालन के फाँसी पर लटकावल जाई – टटका खबर\nनयी दिल्ली, 22 अप्रैल (वार्ता). 12 बरीस से कम उमिर के बच्चियन से रेप करे वालन के फाँसी पर लटकावे वाला कानून के मंजूरी दिहलें राष्ट्रपति रामनाथ कोविंद. अध्यादेश के मंजूरी मिलते ई कानून लागू हो गइल बा आ साथही शुरु हो गइल बा लिबरल रुदाली.\nचर्च एह कानून का खिलाफ बा आ खिलाफ उहो लोग बाड़ें जे एक दिन पहिले ले चिचिया चिचिया के रेप के सजा फाँसी करे के मांग करत रहलें. शायद ओह लोग के उमेद रहुवे कि सरकार अइसन कानून ना बनाई आ ओह लोग के राजनीति के धार तेज हो जाई. बाकिर ई लोग मौदी के समुझे में गलती कर दीहल.\nविदेश से लवटले प्रधानमंत्री नरेन्द्र मोदी अपना अध्यक्षता में काल्हु केंद्रीय मंत्रिमंडल के बइठक बोला के एह ‘आपराधिक कानून संशोधन अध्यादेश 2018’ के मंंजूरी दिअवलन आ आजु राष्ट्रपति रामनाथ कोविंद एकरा के आपन मंजूरिओ दे दिहलें.\nएह अध्यादेश से बाल यौन शोषण संरक्षण अधिनियम (पोक्सो), भारतीय दंड संहिता, साक्ष्य अधिनियम, अउर आपराधिक कानून प्रक्रिया संहिता में संशोधन कइल गइल बा. कानून में बदलाव का बाद अब 12 बरीस भा एहसे कम उमिर वाली बच्ची के रेप करे वाला के मौत के सजा होखल करी. पहिले अधिकतम सजा उमिर कैद के रहुवे आ कम से कम सात बरीस के जेल के.\nअध्यादेश का मुताबिक, नाबालिगन से दुष्कर्म का मामिलन में फास्ट ट्रैक कोर्ट बनावल जाई आ फॉरेंसिक जांच का जरिए सबूत जुटावे के व्यवस्था के मजगर बनावल जाई. पूरा मामिला के सुनवाई दू महीना में कर लेबे के होखी आ छह महीना का भीतर अपीलो के निपटारा करे के होखी. पूरा मामिला कुल 10 महीना में निपटावल अब जरुरी बना दीहल गइल बा.\nTags: फाँसी, रेप


प्रधानमंत्री मनमोहन सिंह शुक का दिने कांस में कहले कि विदेशन में जमा करिया धन के वापिस देश में ले आवल जाई.\nभाजपा के कहना बा कि भारत के गलत नक्शा का मामिला में एगो पत्रकार से गलत तरीका से पेश आवे वाला चीनी राजदूत माफी माँगसु.\nमध्य प्रदेश के शहडोल जिला में एगो मकान में लागल आग में पांच लोग जर के मर गइल. हादसा शॉर्ट सर्किट से भइल बतावल जात बा.\nदिल्ली में होखे जा रहल एगो मेला में अमेरिका के 34 गो विश्वविद्यालयन के प्रतिनिधि भारत के छात्रन के अपना संस्थान अउर विषयन का बारे में पूरा जानकारी दीहें.\nअइसनका संकेत मिलत बा कि सेना जम्मू कश्मीर से एएफएसपीए हटावे के विरोध कर सकेले.\nपश्चिम बंगाल में ममता बनर्जी नक्सलियन का खिलाफ संयुक्त कार्रवाई करे के संकेत दिहली.\nरांची के नियरा मेसरा के बिरला प्रौद्योगिकी संस्थान में एगो विद्यार्थी पारिवारिक कारण से फांसी लगा लिहलसि.\nस्विस बैंक के खाताधारकन के नाम जगजाहिर करे के माँग कइलें लालकृष्ण आडवाणी\nमद्रास उच्च न्यायालय शुक का दिने तमिलनाडु सरकार के ओह फैसला पर रोक लगा दिहलसि जवना में अन्ना सेंटेनरी लाइब्रेरी के बचवन के अस्पताल बनावे के बात कहल रहे.\nसहयोगी पार्टियन से राय लिहले बिना पेट्रोल के दाम बढ़वला से तृणमूल सांसद नाराज बाड़न आ सरकार से बाहर निकलल चाहत बाड़न.\nछत्तीसगढ़ में नक्सलियन के गढ़ रहल बस्तर जिला में एह हफ्ता 2,500 से अधिका सेना के जवानन के प्रशिक्षण खातिर ले आवल गइल बा.\nसर्वोच्च न्यायालय तमिलनाडु मुख्यमंत्री जे. जयललिता के ओह याचिका के शुक का दिने खारिज कर दिहलसि जवना में ऊ आय से अधिका के सम्पत्ति बनावे का मामिला में बेंगलुरू का अदालत में दोबारा पेश होखे के आदेश के चुनौती दिहले रहली.\nसत्यम कम्प्यूटर्स सर्विसेज लिमिटेड के संस्थापक बी. रामालिंगा राजू, उनुका भाई बी. रामा राजू अउर सहायक वी. श्रीनिवास के शुक का दिने सर्वोच्च न्यायालय से जमानत मिल गइल.\nलोकपाल पारित ना भइल त कांग्रेस का खिलाफ खुलके प्रचार करे के बाति कहले अन्ना हजारे. दोसरा तरफ कांग्रेस कहले बिया कि बेर बेर ब्लैकमेलिंग मत कइल करसु अन्ना.\nसर्वोच्च न्यायालय एगो याचिका पर शुक का दिने केंद्र सरकार के नोटिस जारी कइलसि. याचिका में गम्भीर आपराधिक मामिला में फँसल 162 गो सांसदन के खिलाफ मामिला के जाँच आ सुनवाई में तेजी ले आवे के मांग कइल गइल बा.\nअन्ना शुक का दिने फेरु कहलन कि लोकपाल मसला पर सरकार के नीयत साफ नइखे.\nपिछला उनइस दिन से चलल आ रहल आपन मौन व्रत अन्ना हजारे शुक का दिने राजघाट पर भारत माता के जय कारा लगा के तूड़ दिहले. कहलन कि उनुकर मौन व्रत केहू का खिलाफ ना हो के अपना तबियत खातिर रहुवे.\nमध्य प्रदेश के सीधी जिला के दू गो गांव में पिछला एक महीना में मलेरिया से 24 गो बचवन के मौत भइल बा. एहमें 20 गो बुचिया रहली सँ.\nबियफे का दिने टीम अन्ना के सदस्य संसदीय समिति में हाजिर हो के सांसदन के लोकपाल का दायरा में ले आवे के माँग रखलन.\nदिल्ली उच्च न्यायालय बियफे का दिने यमुना नदी के नियरा बनल राष्ट्रमंडल खेल गांव के 65 गो फ्लैटन के सीलिंग तूड़े के आदेश दिहलसि आ कहलसि कि एह फ्लैटन पर आवेदकन के हक बा.\nब्रिटेन में एह साल के आखिर ले समलैंगिकन के गिरजाघर में शादी करे के अनुमति मिल जाई.\nतिब्बत पर बीजिंग शासन का विरोध में शुक का दिने चीनी दूतावास के सामने प्रदर्शन करत एगो 26 साल के तिब्बती युवक अपना देह में आग लगा लिहलसि.\nपाकिस्तान बियफे का दिने लीबिया के नयकी सरकार के मान्यता दे दिहलसि.\nपाकिस्तान के सूचना प्रसारण मंत्री फिरदौस आशिक अवान के कहना बा कि संयुक्त राष्ट्र सुरक्षा परिषद में चुनाइल साबित करत बा कि पाकिस्तान अलगा थलगा नइखे पड़ल.\nदुनियाभर में सात से बारह साल के करीब 10 लाख बच्चा सोशल नेटवर्किंग वेबसाइट फेसबुक के आदी हो गइल बाड़ें आ रोज कम से कम एक बेर एकरा के जरुर खोलेलें.\nभारत के मिलल पाकिस्तान के तरजीही देश के दर्जा के अमेरिका सरहले बा आ कहले बा कि एहसे दुनु देशन का बीच बड़हन आर्थिक अवसर पैदा होई.\nफ्रांस का कांस शहर में जी-20 देशन के सम्मेलन में शामिल होखे गइल प्रधानमंत्री मनमोहन सिंह बियफे का दिने ब्रिक्स देशन (ब्राजील, रूस, चीन अउर दक्षिण अफ्रीका) के नेता लोग के नई दिल्ली आवे के नेवता दिहले. अगिला साल 29 मार्च के नई दिल्ली में ब्रिक्स सम्मेलन होखे वाला बा.\n10.4 अरब डॉलर के 126 गो मध्यम बहुद्देशीय लड़ाकू विमानन के खरीद प्रक्रिया शुक का दिने अपना आखिरी चरण में पहुंच गइल. अंतिम दौर में यूरोपीय संघ का यूरोफाइटर आ फ्रांस के डेसाल्ट एविएशन का बीच फैसला होखे के बा.\nनिर्यात बढ़ावे खातिर भारत सरकार रणनीति बनवले बिया जवना अनुसार साल 2014 ले निर्यात बढ़ाके दुगुना कर लिहल जाई.\nशुक का दिने सेंसेक्स में मामूली तेजी रहल आ बाजार सेंसेक्स में 81 अंक के बढ़ोतरी का साथे बंद भइल.\nभारत से5लाख टन चावल आयात करी इंडोनेशिया.\nअमेरिका में गरीबी तेजी से बढ़त बिया आ 4.62 करोड़ से अधिका लोग गरीबी के शिकार हो गइल बा.\nएचपी कम्पनी बियफे का दिने विंडो ऑपरेटिंग सिस्टम आधारित ‘स्लेट टू’ टैबलेट कम्प्यूटर बाजार में उतरलसि.\nभारती एयरटेल के शुद्ध मुनाफा दुसरका तिमाही में 38 फीसदी घट गइल.\nअमेरिका में सबले बेसी कमाई करे वाली 280 गो कम्पनियन में से जनरल इलेक्ट्रिक, वेरिजोन अउर बोइंग समेत 30 गो कम्पनी साल 2008-10 के इन्कम टैक्स नइखे दिहले. एह बाति के खुलासा एगो रपट में कइल गइल बा.\nओबामा प्रशासन अफगानिस्तान में सुरक्षा के कमान जल्दी से जल्दी ओहिजे के लोग के सँउपल चाहत बा.\nबियफे शुक का बीच अधिरतिया से पेट्रोल के दाम प्रति लीटर 1.80 रुपिया बढ़ा दिहल गइल. विश्व बाजार में बढ़त तेल के दाम आ डॉलर का मुकाबिले रुपिया के कमजोर पड़ला से तेल कंपनियन के ई मजबूरी बा. बाकिर सरकार चाहे त पेट्रोल पर से टैक्स कम कर सकेले. जवन ऊ चाहत नइखे.\nचीन के विदेशी व्यापार 30 खरब डॉलर के हो गइल.\nअभिनेत्री दीपिका पादुकोणे अगिला ओलम्पिक का दौरान खेलन के प्रोत्साहन करीहें. एह खातिर खेल विकास निगम उनुका से सम्पर्क सधले बा.\nटेलीविजन शो ‘भाग्यविधाता’ के अभिनेत्री स्मिता सिंह के कहना बा कि एह उद्योग में सरल आ ईमानदार लोग खातिर टिक पावल बहुते कठिन होला आ बनल रहे खातिर तनी हमलावर बने के पड़ेला.\nतीन देशन का बीच खेलल गइल हॉकी श्रृंखला के निर्णायक मुकाबला में पाकिस्तान आस्ट्रेलिया के हरा दिहलसि.\nरणजी ट्रॉफी मैच में विकेटकीपर बल्लेबाज वृद्धिमान साहा (नाबाद 167) अउर मनोज तिवारी (132) के शानदार पारी का बदौलत बंगाल टीम गुजरात टीम का खिलाफ आपन पहिला पारी छह विकेट पर 560 रन बनाके घोषित कर दिहलसि.\nस्पॉट-फिक्सिंग मामले में दोषी करार पाकिस्तानी क्रिकेट टीम के कप्तान रहल सलमान बट्ट के बहिन के शादी अनिश्चितकाल खातिर टार दिहल गइल बा.\nवेस्टइंडीज क्रिकेट टीम के कोच ओटिस गिब्सन के कहना बा कि भारत में होखेवाला शृंखला में ओकरा कड़ा चुनौती मिले वाला बा.\nरणजी ट्रॉफी मैच में मिलिंद कुमार (नाबाद 84) आ रजत भाटिया (नाबाद 57) के शानदार अर्धशतकन का चलते दिल्ली टीम हरियाणा का खिलाफ शानदार वापसी कर लिहलसि.\nआस्ट्रेलियाई क्रिकेट टीम के उप कप्तान शेन वॉटसन के मानना बा कि भठियरपन के आरोप में दोषी मिलल खिलाड़ियन पर आजीवन प्रतिबंध लगा देबे के चाहीं.\nरणजी ट्रॉफी मैच में जडेजा तिहरा शतक लगवले आ सौराष्ट्र अपना पहिला पारी में 545 रन बना लिहलसि.


Urvashi : Gujrati actress in Bhojpuri Films\nभारतीय लड़की के भूमिका करे चाहत बानी\nस्रोत : प्रशान्त निशान्त, पटना (Ph.: 09934208664)\n.......कहली साधिका रंधावा\nसावन कुमार के फिलिम सलमा पे दिल आ गया से फिल्मी दुनिया में कदम राखे वाली साधिका रंधावा आजुकाल्हु भोजपुरी फिलिमन में छा गइल बाड़ी. अब तक आइल उनुकर फिलिमन में भोजपुरी सुपर स्टार मनोज तिवारी का साथे प्यार के बंधन, आ पूरब, सुपर स्टार रवि किशन का साथे पाण्डव में बतौर नायिका काम कर चुकल बाड़ी. अब रविकिशन आ अमर उपाध्याय का साथे उनुकर फिलिम धरमवीर जल्दिये प्रदर्शित होखेवाला बा. पिछला दिनानी हिन्दी फिलिम ब्लैक एंड व्हाइट फैक्ट का पोस्ट प्रोडक्शन पर काम का दौरान उनुका से भेंट भईल. ओह मुलाकात के कुछ अंश एहिजा दिहल जा रहल बा.\nभोजपुरी सिनेमा में काम करिके कइसन लागऽता?\nबहुते अच्छा. हम त हमेशा से भारतीय लड़की के भूमिका निभावल चाहिले आ भोजपुरी फिलिमन में हमरा वइसने लड़की के भूमिका मिलत बाड़ी स.\nधरमवीर में कइसन भूमिका बा?\nधरमवीर में हम श्रद्धा नाम के एगो लड़की के किरदार निभवले बानी जे शहर से पढ़ाई पूरा करिके गाँव आवत बिया. ओकरा धरमसे प्यार हो जात बा जबकि वीर ओकरा से एकतरफा प्यार करत बा. धरम आ वीर दुनू दोस्त हउवें बाकिर कहानी का एगो मोड़ पर ओकरे चलते दुनू के दोस्ती में दरार पड़ जात बा. एह फिलिम के निर्माता जीते श दूबे आ निर्देशक असलम शेख हउवन. एह फिलिम में हमरा उपर कई गो सुपर हिट गाना फिल्मावल गइल बाड़ी स.\nरउरा त हिन्दीओ फिलिम में काम करेनी, कुछ ओकनी का बारे में बताईं.\nअबहीं हमार कई गो हिन्दी फिलिम फ्लोर पर बाड़ी सन.ओहनी में आर्यमान आ सयाली भगत का साथे ब्लैक एंड व्हाइट फैक्ट, सरवर आहूजा का साथे मेरी पड़ोसन, आ इंटरनेशनल फिलिम फेस्टीवल में देखावल जा चुकल अशोक नंदा के रिवाज जल्दिये प्रदर्शित होखे वाली बा.\nब्लैक एंड व्हाइट फैक्ट के त बहुते चरचा हो रहल बा. ओकरा बारे में कुछ बताईं.\nब्लैक एंड व्हाइट फैक्ट में हम देश के पहिलका पुलिस आफिसर किरण बेदी के रियल लाइफ कैरेक्टर प्ले कर रहल बानी. ओहमें मशहूर चरित्र अभिनेता आशुतोष राणा हमरा जूनियर आफिसर का भूमिका में बाड़न. फेमिलि फेम के आर्यमान का साथे प्रेम करत विश्व सुन्दरी रह चुकल सयाली भगत आ हमार प्रेम त्रिकोण बा. फिलिम के निर्माता आ निर्देशक हरवंश एस लाली हउवन.\nNow it is your turn for Feedback\nसोचले ना रहीं अभिनेत्री बन जाईब


भोजपुरी लोक कथा कउवा हँकनी | जोगीरा\nहमनी के बारें में\nHome भोजपुरी साहित्य भोजपुरी कथा-कहानी भोजपुरी लोक कथा कउवा हँकनी\nभोजपुरी लोक कथा कउवा हँकनी\nभोजपुरी लोक कथा कउवाहँकनी\nभोजपुरी लोक कथा के भण्डार खूब समृद्ध बा। आदमी से लेके भूत-प्रेत, देवी-देवता, पसु-पक्षी, चीज बातुस सबके कथा ये भण्डार में मिलीये सबका माध्यम से आदमी के जीवन पर प्रकाश डाले के कोशिश भोजपुरी लोक कथा में मिली।\nपरनाम ! स्वागत बा राउर जोगीरा डॉट कॉम प, रउवा सब के सोझा बा भोजपुरी लोक कथा कउवा हँकनी, पढ़ीं आ आपन राय जरूर दीं कि भोजपुरी लोक कथा कउवा हँकनी कइसन लागल आ रउवा सब से निहोरा बा कि एह कहानी के शेयर जरूर करी।\nएगो राजा रहलें। उनका तीन रानी रहलीं। पहिलकी दूनूं का कवनो बाल बच्चा ना रहे। तीसरकी जइसे आइल ओकर पांव भारी हो गइल । इ देखिके पहिलकी दून भीतरे-भीतरे जरे-बुताये लगलीं सन । जब रानी के गरभ के नउवाँ महीना लागल त राजा कहलें – “देख रानी! हम जातानी सिकार केतुहके एगो घंटी दे जातानी। जब तहरा तकलीफ बुझाई त तूं घंटी बजइह । घंटी के आवाज सुनिके हम तहरा लगे आ जाइब एतना कहि के राजा चलि गइलें।\nराजा का गइला का बाद रानी सोचली – का जानि राजा आवाज सुनिके अइहें कि नां। परीक्षा लेबे खातिर रानी घंटी बजा दिहली। आवाज सुनिके राजा भागल-पराइल अइलें। आके देखता कि रानी मजे में बाड़ीदेखिके राजा का बड़ा रीस लागल। रिसअइले राजा फेर से सिकार पर निकल गइलें आ कहत गइलें कि रानी, अब तूं केतनो घंटी बजइबू हम ना आइब\nराजा का गइला से रानी बहुत दुखी भइली। बाकिर करे का। एक दिन उनुका कमर में बड़ी बेदना उठल । दुनूं बड़की रानी लोग कहल कि लइका भइला के आगम जनाता। सुनिके रानी घंटी बजावे लगली बाकिर राजा ना अइले त ना अइलें। दूनूं बड़की रानी से तीसरकी रानी पूछली कि अब उनका का करेके चाहीं। रानी लोग कहल”चूल्ही में मुँह डारी के पटा रहे कि चाहींरानी इहे कइलीघड़ी भर बाद रानी का जुड़वाँ लइका भइल – एगो बेटा, एगो बेटी। दूनूं बड़की रानी लोग ताक में लगले रहे। जल्दी से लइकन हटा के उहाँ एगो ईंट आ एगो पाथर रख दीहल लोग आ दूनूँ लइकन के उठाके कोंहारे का मटिसार में रख आइल लोग। तीसरकी रानी से दूनें रानी मिलिके कहल लोग “देखु तोरा इहे जनमल है – एगो ईंट, एगो पाथर”। रानी चुपा गइली। रोवली-धोवली बाकी का करसं।\nराजा अइलें त दूनूं बड़की रानी लोग सारा बिरतान्त कहि सुनावल । राजा आग बबूला हो गइलें। तीसरकी रानी के महल से निकाल दिहलें आ कउवाहँकनी बना दिहलें।\nएने कोहइनियाँ जब मटिसार में माटी काढ़े गइल त देखत का बिया कि फूल अइसन एगो लइका, एगो लइकी माटी में पड़ल बा। झारि-भूरि के कोरा उठवलसि। घरे ले आके पलली-पोसलीधीरे-धीरे दूनूँ सेयान भइलें।\nएक दिन दूनूँ भाई-बहिन कोहइनियाँ के बनावल माटी के घोड़ा अउर लगाम से खेलत रहलें। बहिनियाँ कहे “माटी के घोड़ा, माटी के लगाम” त भइयवा कहे “सारी पानी पीउ” ओही राहें राजा घोड़ा पर बइठल घोड़ासवारी करत जात रहलें। राजा का कान में इहे बचन पड़ल “माटी के घोड़ा, माटी के लगाम, सारी पानी पीउ” सुनिके राजा घोड़ा से उतरि पड़लें आ लइकन से कहलें – हुई, माटी के घोड़ा कब्बो पानी पी ? सुनते बहिनया कइलीस – हुहं औरत जात कब्बो ईट-पाथर बिआई ?” सुनते राजा का छाइं दे लागल। दूनूँ लइकन के घर-दुआर पता करवलें, कोहइनियों के बोलवलें।\nकोहइनियाँ हाथ जोड़ि खड़ा हो गइल “सरकार माफी चाहीं। हम लइकन के कुछु ना सिखवनी, लइके हमार जनमल नाही हवें। हम त इनके मटिसार से उठा के ले आइल रहनीं।”\nराजा कहलें “पता लगाइ लइकन के महतारी के, बाप के ? कोहइनियाँ रोवे गिड़गिड़ाये लागलओके रोवत देखि दुनूँ लइके कहलें “सात तावा बन्हले पर जवना औरत का छाती से दूध हमनके देखिके निकले लागी, उहें हमनीके महतारी।”\nबहुते औरत बोलावल गइलीं बाकी केकरो छाती से सात तावा छेदि के दूध ना निकलल। अंत में कउवाहँकनी के बोलावल गइल। ओकरा छाती पर सात तावा बन्हाइल । लइके के सामने ले आवल गइलें। लइकन के देखते कउवाहकनी का छाती से सातो तावा छेदि के दूध के धार बहे लागल दुनूँ भाई-बहीन धधाके माई के ध लिहलें। लइके कहलें “ई कुल्ही करतूत दूनूं बड़की रानी के ह । उहे हमन के कोंहारे का मटिसार में फेंक के माई का आगे ईट पाथर धइल लोग । राजा रउरे हमन के बाप इह ।\nसुनिके राजा का आँखि से लोर बहे लागल । सबके ले-देके राजा महले अइलें। दुनूं बड़की रानी के भार झोंकवा दिहलें। कउवाहँकनी रानी बनली।\nजइसे ओकर दिन बहुरल ओइसे सबके दिन बहुरे।\nभोजपुरी लोक कथा\nपिछला लेखसरोज सिंह जी के लिखल भोजपुरी कविता अंखियन के लोर\nअगिला लेखजिउतिया व्रत कथा\nवेटिंग टिकट | भोजपुरी कहानी | संजीव कुमार सिंह\nभोजपुरी कहानी बनिया क बेटा\nअब्दुल ग़फ़्फ़ार जी के लिखल भोजपुरी कहानी दंगा\nद्वार, घर का अगला भाग